title: Deċiżjoni tal-Kunsill (UE) 2015/541 tal- 24 ta' Marzu 2015 li tirrevoka d-Deċiżjoni 2011/492/UE dwar il-konklużjoni tal-konsultazzjonijiet mar-Repubblika tal-Guinea-Bissau skont l-Artikolu 96 tal-Ftehim ta' Sħubija AKP-UE

text:
               1.4.2015

               MT

               Il-Ġurnal Uffiċjali tal-Unjoni Ewropea

               L 88/13

         DEĊIŻJONI TAL-KUNSILL (UE) 2015/541
   tal-24 ta' Marzu 2015
   li tirrevoka d-Deċiżjoni 2011/492/UE dwar il-konklużjoni tal-konsultazzjonijiet mar-Repubblika tal-Guinea-Bissau skont l-Artikolu 96 tal-Ftehim ta' Sħubija AKP-UE
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra l-Ftehim ta' Sħubija bejn il-membri tal-Grupp ta' Stati tal-Afrika, tal-Karibew u tal-Paċifiku (“AKP”), min-naħa l-waħda, u l-Komunità Ewropea u l-Istati Membri tagħha, min-naħa l-oħra, iffirmat f'Cotonou fit-23 ta' Ġunju 2000 (1) (il-“Ftehim ta' Sħubija AKP-KE”), kif emendat (2) u b'mod partikolari l-Artikolu 96 tiegħu,
   Wara li kkunsidra l-ftehim intern bejn ir-rappreżentanti tal-Gvernijiet tal-Istati Membri, imlaqqgħin fil-Kunsill, dwar il-miżuri li għandhom jittieħdu u l-proċeduri li għandhom jiġu segwiti għall-implimentazzjoni tal-Ftehim ta' Sħubija AKP-UE (3), u b'mod partikolari l-Artikolu 3 tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Permezz tad-Deċiżjoni tal-Kunsill 2011/492/UE (4), il-konsultazzjonijiet mar-Repubblika tal-Guinea-Bissau skont l-Artikolu 96 tal-Ftehim ta' Sħubija AKP-UE ġew konklużi u ttieħdu miżuri xierqa, kif speċifikat fl-Anness għal dik id-Deċiżjoni.

               (2)

               Dawk il-miżuri xierqa ġew estiżi sad-19 ta' Lulju 2013 permezz tad-Deċiżjoni tal-Kunsill 2012/387/UE (5) u sussegwentement sad-19 ta' Lulju 2014 permezz tad-Deċiżjoni tal-Kunsill 2013/385/UE (6). Id-Deċiżjoni tal-Kunsill 2014/467/UE (7) estendiet il-validità tad-Deċiżjoni tal-Kunsill 2011/492/UE b'sena, sad-19 ta' Lulju 2015, iżda ssospendiet l-applikazzjoni tal-miżuri xierqa.

               (3)

               Fit-13 ta' April u fit-18 ta' Mejju 2014, fil-Guinea-Bissau kien hemm elezzjonijiet leġiżlattivi u presidenzjali paċifiċi, liberi u kredibbli u ritorn għall-ordni kostituzzjonali fil-pajjiż.

               (4)

               Ġie stabbilit gvern inklużiv li kien impenjat li jimplimenta r-riformi meħtieġa għall-iżvilupp u l-istabbiltà fil-pajjiż, u sar progress inkoraġġanti lejn l-implimentazzjoni tal-impenji tal-Artikolu 96 stipulati fid-Deċiżjoni tal-Kunsill 2011/492/UE.

               (5)

               Il-Guinea-Bissau għadha fraġli u l-awtoritajiet eletti demokratikament jeħtieġu l-appoġġ ta' msieħba internazzjonali sabiex jimplimentaw il-programm ta' riforma u l-aġenda tal-iżvilupp tal-pajjiż.

               (6)

               Sabiex l-Unjoni tagħti appoġġ, flimkien ma' msieħba internazzjonali oħrajn, lill-isforzi kontinwi tal-awtoritajiet nazzjonali biex jiġu stabbilizzati u kkonsolidati l-istituzzjonijiet demokratiċi u biex jiġi promoss l-iżvilupp soċjoekonomiku tal-Guinea-Bissau, id-Deċiżjoni tal-Kunsill 2011/492/UE għandha tiġi rrevokata,

         ADOTTA DIN ID-DEĊIŻJONI:
   Artikolu 1
   Id-Deċiżjoni tal-Kunsill 2011/492/UE hija rrevokata.
   Artikolu 2
   L-ittra fl-Anness għal din id-Deċiżjoni għandha tintbagħat lill-awtoritajiet tal-Guinea-Bissau.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, l-24 ta' Marzu 2015.

            Għall-Kunsill

            Il-President

         E. RINKĒVIČS

      (1)  ĠU L 317, 15.12.2000, p. 3

      (2)  Ftehim li jemenda għat-tieni darba l-Ftehim ta' Sħubija bejn il-Membri tal-grupp ta' stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f'Cotonou fit-23 ta' Ġunju 2000, kif emendat għall-ewwel darba fil-Lussemburgu fil-25 ta' Ġunju 2005 (ĠU L 287, 4.11.2010, p. 3).

      (3)  ĠU L 317, 15.12.2000, p. 376, kif emendat bil-Ftehim intern bejn ir-Rappreżentanti tal-Gvernijiet tal-Istati Membri, li jiltaqgħu fi ħdan il-Kunsill, li jemenda l-Ftehim Intern tat-18 ta' Settembru 2000 dwar miżuri li għandhom jittieħdu u proċeduri li għandhom jiġu segwiti għall-implimentazzjoni tal-Ftehim ta' Sħubija ACP-KE (ĠU L 247, 9.9.2006, p. 48).

      (4)  Id-Deċiżjoni tal-Kunsill 2011/492/UE tat-18 ta' Lulju 2011 dwar il-konklużjoni tal-proċedura ta' konsultazzjoni mar-Repubblika tal-Ginea Bissaw skont l-Artikolu 96 tal-Ftehim ta' Sħubija AKP-UE (ĠU L 203, 6.8.2011, p. 2).

      (5)  Id-Deċiżjoni tal-Kunsill 2012/387/UE tas-16 ta' Lulju 2012 li testendi l-perjodu ta' applikazzjoni tal-miżuri xierqa fid-Deċiżjoni 2011/492/UE (ĠU L 187, 17.7.2012, p. 1).

      (6)  Id-Deċiżjoni tal-Kunsill 2013/385/UE tal-15 ta' Lulju 2013 li testendi l-perjodu ta' applikazzjoni tal-miżuri xierqa fid-Deċiżjoni 2011/492/UE (ĠU L 194, 17.7.2013, p. 6).

      (7)  Id-Deċiżjoni tal-Kunsill 2014/467/UE tal-14 ta' Lulju 2014 li ttawwal il-validità tad-Deċiżjoni 2011/492/UE u li tissospendi l-applikazzjoni tal-miżuri xierqa tagħha (ĠU L 212, 18.7.2014, p. 12).

      ANNESS

         Ittra mill-Unjoni lill-awtoritajiet tal-Guinea-Bissau

      L-Eċċellenza Tiegħu l-President tar-Repubblika tal-Guinea-Bissau,
      L-Eċċellenza Tiegħu l-Prim Ministru tar-Repubblika tal-Guinea-Bissau,
      Sinjuri,
      L-Unjoni Ewropea (UE) tinsab inkoraġġita ħafna bil-kisbiet tal-Guinea-Bissau matul is-sena li għaddiet. Bl-elezzjonijiet ġenerali paċifiċi u kredibbli li saru f'April u f'Mejju 2014, il-pajjiż qaleb il-folja u stabilixxa awtoritajiet eletti b'mod demokratiku, fosthom gvern inklużiv li nemmnu li huwa impenjat li jibni mill-ġdid il-pajjiż, li jsaħħaħ l-istituzzjonijiet demokratiċi tiegħu u li jimxi fit-triq li twassal għal stabbiltà soċjopolitika u għal żvilupp ekonomiku.
      Fid-dawl tar-ristabbiliment tal-ordni kostituzzjonali u tal-progress li sar lejn l-impenji tal-Guinea-Bissau skont l-Artikolu 96 tal-Ftehim ta' Cotonou, kif ukoll tal-impenji li ttieħdu min-naħa tagħkom biex issegwu l-implimentazzjoni tagħhom permezz tat-twettiq tar-riformi meħtieġa u billi tieħdu l-azzjoni xierqa, bi pjaċir ngħarrfukom li l-miżuri li mill-2011 illimitaw l-ambitu tal-kooperazzjoni għall-iżvilupp bejn l-UE u l-Guinea-Bissau ġew revokati. Għalhekk qed nerġgħu nibdew b'mod sħiħ il-kooperazzjoni tagħna mal-pajjiż tagħkom.
      Billi l-Guinea-Bissau għadha qed tiffaċċja bosta sfidi politiċi u soċjoekonomiċi, nixtiequ nħeġġukom tibqgħu magħqudin u tkomplu bl-isforzi tagħkom biex issaħħu l-istituzzjonijiet demokratiċi, twettqu riforma ġenwina tas-settur tas-sigurtà, issaħħu l-istat tad-dritt, tiġġieldu kontra l-korruzzjoni, l-impunità u t-traffikar tad-droga, u tippromwovu l-iżvilupp sostenibbli. L-UE tibqa' viċin tagħkom u tappoġġja l-isforzi kollha li jsiru f'din id-direzzjoni.
      Tabilħaqq, it-tneħħija tal-miżuri xierqa skont l-Artikolu 96 tal-Ftehim ta' Cotonou tippermettilna li ngħinukom fl-organizzazzjoni tar-Round Table dwar il-Guinea-Bissau fil-25 ta' Marzu 2015 fi Brussell u li nikkontribwixxu b'mod sħiħ għas-suċċess tagħha.
      Barra minn hekk, ser inkomplu bil-fażi ta' konsultazzjoni u tħejjija tal-11-il Fond Ewropew għall-Iżvilupp flimkien mal-gvern tagħkom bil-ħsieb li niffirmaw mill-aktar fis possibbli l-Programm Nazzjonali Indikattiv li se jappoġġjakom fl-implimentazzjoni tal-programm ta' riforma ambizzjuż tagħkom.
      Fl-aħħarnett, nistennew b'ħerqa mhux biss l-involviment mill-ġdid u sħiħ mal-Guinea-Bissau permezz tal-iżvilupp, iżda wkoll it-tisħiħ tad-djalogu politiku tagħna skont l-Artikolu 8 tal-Ftehim ta' Cotonou.

         Dejjem tagħkom,

               Għall-Kunsill

            F. MOGHERINI

               Rappreżentant Għoli tal-Unjoni Ewropea għall-Affarijiet Barranin u l-Politika ta' Sigurtà

               Għall-Kummissjoni

            N. MIMICA

               Kummissarju


title: Deċiżjoni (UE) 2017/935 tal-Bank Ċentrali Ewropew tas-16 ta' Novembru 2016 dwar id-delegazzjoni tas-setgħa li jiġu adottati deċiżjonijiet ta' kompetenza u idoneità u l-evalwazzjoni ta' rekwiżiti ta' kompetenza u idoneità (BĊE/2016/42)

text:
               1.6.2017

               MT

               Il-Ġurnal Uffiċjali tal-Unjoni Ewropea

               L 141/21

         DEĊIŻJONI (UE) 2017/935 TAL-BANK ĊENTRALI EWROPEW
   tas-16 ta' Novembru 2016
   dwar id-delegazzjoni tas-setgħa li jiġu adottati deċiżjonijiet ta' kompetenza u idoneità u l-evalwazzjoni ta' rekwiżiti ta' kompetenza u idoneità (BĊE/2016/42)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament tal-Kunsill (UE) Nru 1024/2013 tal-15 ta' Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta' politiki relatati mas-superviżjoni prudenzjali ta' istituzzjonijiet ta' kreditu (1), u b'mod partikolari l-Artikolu 4(1)(e) tiegħu,
   Wara li kkunsidra d-Deċiżjoni (UE) 2017/933 tal-Bank Ċentrali Ewropew tas-16 ta' Novembru 2016 dwar qafas ġenerali għad-delegazzjoni ta' setgħat ta' teħid ta' deċiżjonijiet għal strumenti legali relatati ma' kompiti superviżorji (BĊE/2016/40) (2), u b'mod partikolari l-Artikolu 4 tagħha,
   Billi:

               (1)

               Il-Bank Ċentrali Ewropew (BĊE), bħala l-awtorità kompetenti għal entità sinifikanti taħt superviżjoni, huwa responsabbli biex jiżgura, skont l-Artikolu 4(1)(e) tar-Regolament (UE) Nru 1024/2013 u l-Artikoli 93 u 94 tar-Regolament (UE) Nru 468/2014 tal-Bank Ċentrali Ewropew (ECB/2014/17) (3), li l-membri tal-korpi ta' ġestjoni ta' dawk l-entitajiet jissodisfaw ir-rekwiżiti ta' kompetenza u idoneità.

               (2)

               L-Artikolu 91 tad-Direttiva 2013/36/UE tal-Parlament Ewropew u l-Kunsill (4) jeħtieġ li: (a) Il-membri tal-korp ta' ġestjoni għandhom ikunu dejjem ta' reputazzjoni tajba biżżejjed u jkollhom għarfien, ħiliet u esperjenza biżżejjed biex iwettqu d-dmirijiet tagħhom, u l-korp ta' ġestjoni bħala ħaġa sħiħa għandu jkollu għarfien, ħiliet u esperjenza kollettivi adegwati sabiex ikun kapaċi jifhem l-attivitajiet tal-istituzzjoni; il-membri kollha tal-korp ta' ġestjoni għandhom jimpenjaw ħin biżżejjed biex iwettqu l-funzjonijiet tagħhom fl-istituzzjoni u, meta jitqiesu ċ-ċirkustanzi individwali u n-natura, l-iskala u l-kumplessità tal-attivitajiet tal-istituzzjoni, in-numru ta' direttorati f'idejn kull membru ma jistax jaqbeż ċertu ammont; (c) kull membru tal-korp ta' ġestjoni għandu jaġixxi b'onestà, integrità u indipendenza mentali; u (d) l-entitajiet taħt superviżjoni għnadhom jistabbilixxu politika li tippromwovi d-diversità fil-korp ta' ġestjoni.

               (3)

               Skont l-Artikolu 4(3) tar-Regolament (UE) Nru 1024/2013, il-BĊE għandu japplika kull liġi relevanti tal-Unjoni meta jwettaq il-kompiti superviżorji tiegħu, u meta din il-liġi tkun komposta minn Direttivi, il-leġiżlazzjoni nazzjonali li tittrasponi dawk id-Direttivi. Il-BĊE huwa soġġett ukoll għall-istandards tekniċi regolatorji u implimentattivi żviliuppati mill-Awtorità Bankarja Ewropea (ABE) u adottati mill-Kummissjoni Ewropea skont l-Artikoli 10 sa 15 tar-Regolament (UE) Nru 1093/2010 tal-Parlament Ewropew u l-Kunsill (5). Il-BĊE għandu jagħmel kull sforz biex jikkonforma mal-linji gwida u r-rakkomandazzjnijiet żviluppati mill-ABE taħt l-Artikolu 16 tar-Regolament (UE) Nru 1093/2010 u mal-manwal superviżorju Ewropew żviluppat mill-ABE skont dak ir-Regolament.

               (4)

               Skont il-Linji Gwida ABE/GL/2012/06 tal-Awtorità Bankarja Ewropea (6), meta tiġi evalwata l-idoneità ta' membru, minbarra l-kriterji li jikkonċernaw ir-reputazzjoni u l-esperjenza ta' membru, għandhom jiġu kkunsidrati wkoll kriterji li huma relevanti għall-funzjonament tal-korp ta' ġestjoni. L-evalwazzjoni għandha tinkludi kunflitti ta' interess potenzjali tal-membri, il-kapaċità tagħhom li jimpenjaw biżżejjed ħin, il-kapaċità tagħhom li jwettqu dmirijiethom b'mod indipendenti mingħajr influwenza indebita minn persuni oħrajn, il-kompożizzjoni ġenerali tal-korp ta' ġestjoni u l-għarfien u l-ħila esperta kollettiva meħtieġa minnu. Dan huwa mingħajr preġudizzju għall-evalwazzjoni tal-implimentazzjoni tal-arranġamenti ta' governanza tal-istituzzjoni għall-finijiet tal-Artikolu 88 tad-Direttiva 2013/36/UE.

               (5)

               Minbarra l-liġi nazzjonali li timplimenta l-Artikolu 91 tad-Direttiva 2013/36/UE, deċiżjoni tal-BĊE ta' kompetenza u idoneità għandha tiżgura wkoll konformità mar-rekwiżiti stipulati f'xi liġi nazzjonali applikabbli oħra. Għalhekk, evalwazzjoni dwar jekk deċiżjoni tistax tiġi adottata permezz ta' delega għandha titwettaq mingħajr preġudizzju għall-evalwazzjoni dwar jekk humiex sodisfatti r-rekwiżiti ta' kompetenza u idoneità stipulati fil-liġi applikabbli.

               (6)

               Il-BĊE, bħala l-awtorità kompetenti, huwa meħtieġ jadotta numru sostanzjali ta' deċiżjonijiet dwar kompetenza u idoneità kull sena. Sabiex jiffaċilita l-proċess tat-teħid tad-deċiżjonijiet, deċiżjoni ddelegata hija meħtieġa fir-rigward tal-adozzjoni ta' dawk id-deċiżjonijiet. Il-Qorti tal-Ġustizzja tal-Unjoni Ewropea rrikonoxxiet li d-delegazzjoni ta' awtorità hija neċessarja sabiex istituzzjoni li tkun meħtieġa tadotta numru konsiderevoli ta' deċiżjonijiet tkun tista' twettaq dmirijietha. B'mod simili, hija rrikonoxxiet bħala prinċipju inerenti għas-sistemi istituzzjonali kollha l-ħtieġa li jiġi żgurat li korpi li jieħdu deċiżjonijiet ikunu jistgħu jiffunzjonaw (7).

               (7)

               Id-delegazzjoni tas-setgħat ta' teħid ta' deċiżjonijiet għandha tkun limitata, proporzjonata u l-ambitu tad-delega għandu jkun iddefinit b'mod ċar.

               (8)

               Id-Deċiżjoni (UE) 2017/933 (BĊE/2016/40) tispeċifika l-proċedura li għandha tiġi segwita għall-adozzjoni ta' deċiżjonijiet ta' delega dwar superviżjoni u l-persuni li jistgħu jiġu ddelegati setgħat ta' teħid ta' deċiżjonijiet. Dik id-Deċiżjoni ma taffettwax l-eżerċitar tal-kompiti superviżorji tal-BĊE u hija mingħajr preġudizzju għall-kompetenza tal-Bord Superviżorju li jipproponi abbozzi ta' deċiżjonijiet sħaħ lill-Kunsill Governattiv.

               (9)

               Meta l-kriterji għall-adozzjoni ta' deċiżjoni ddelegata, kif stipulati f'din id-Deċiżjoni, ma jkunux sodisfatti, deċiżjonijiet dwar il-kompetenza u l-idoneità għandhom jiġu adottati skont il-proċedura ta' nuqqas ta' oġġezzjoni stipulata fl-Artikolu 26(8) tar-Regolament (UE) Nru 1024/2013 u l-Artikolu 13g tad-Deċiżjoni BĊE/2004/2 (8).

               (10)

               Jekk membru ma jitqisx li jissodisfa r-rekwiżiti ta' kompetenza u idoneità, id-deċiżjoni dwar kompetenza u idoneità m'għandhiex tiġi adottata permezz ta' deċiżjoni ddelegata, iżda taħt il-proċedura ta' nuqqas ta' oġġezzjoni. B'hekk huwa neċessarju li jitħalla biżżejjed ħin għal proċedura ta' nuqqas ta' oġġezzjoni f'każijiet fejn ma jkunx possibbli li jiġi ddeterminat bil-quddiem jekk tistax tiġi adottata deċiżjoni ddelegata. Għal din ir-raġuni, jekk awtorità nazzjonali kompetenti ma tissottomettix lill-BĊE abbozz ta' deċiżjoni ddelegata 20 jum ta' xogħol qabel ma tiskadi l-iskadenza għall-adozzjoni tad-deċiżjoni dwar kompetenza u idoneità taħt il-liġi nazzjonali applikabbli, id-deċiżjoni għandha tiġi adottata taħt il-proċedura ta' nuqqas ta' oġġezzjoni. Barra minn hekk, jekk il-kapijiet tal-unitajiet ta' ħidma jkollhom tħassib dwar jekk il-membru jissodisfax ir-rekwiżiti ta' kompetenza u idoneità minħabba li l-awtorità nazzjonali kompetenti ma tkunx ipprovdiet biżżejjed informazzjoni jew minħabba l-kumplessità tal-evalwazzjoni, għandha tintuża għal darba oħra l-proċedura ta' nuqqas ta' oġġezzjoni,

         ADOTTA DIN ID-DEĊIŻJONI:
   Artikolu 1
   Definizzjonijiet
   Għall-finijiet ta' din id-Deċiżjoni, għandhom japplikaw id-definizzjonijiet li ġejjin:

               (1)

               “rekwiżiti ta' kompetenza u idoneità” tfisser ir-rekwiżiti li l-membri tal-korp ta' ġestjoni ta' entità sinifikanti taħt superviżjoni għandhom jissodisfaw f'kull ħin skont l-Artikolu 91 tad-Direttiva 2013/36/UE u kull liġi applikabbli oħra;

               (2)

               “deċiżjoni dwar kompetenza u idoneità” tfisser deċiżjoni tal-BĊE li tiddikjara jekk individwu jissodisfax ir-rekwiżiti ta' kompetenza u idoneità;

               (3)

               “liġi applikabbli” tfisser il-liġi tal-Unjoni applikabbli fi ħdan it-tifsira tal-Artikolu 4(3) tar-Regolament (UE) Nru 1024/2013, u kull liġi nazzjonali li hija relevanti għall-evalwazzjoni tar-rekwiżiti ta' kompetenza u idoneità;

               (4)

               “Stat Membru parteċipanti” tfisser Stat Membru parteċipanti kif iddefinit fil-punt (1) tal-Artikolu 2 tar-Regolament (UE) Nru 1024/2013;

               (5)

               “entità sinifikanti taħt superviżjoni” tfisser entità sinifikanti taħt superviżjoni kif iddefinita fil-punt (16) tal-Artikolu 2 tar-Regolament (UE) Nru 468/2014 (BĊE/2014/17);

               (6)

               “entità taħt superviżjoni” tfisser entità taħt superviżjoni kif iddefinita fil-punt (20) tal-Artikolu 2 tar-Regolament (UE) Nru 468/2014 (BĊE/2014/17);

               (7)

               “grupp sinifikanti taħt superviżjoni” tfisser grupp sinifikanti taħt superviżjoni kif iddefinit fil-punt (22) tal-Artikolu 2 tar-Regolament (UE) Nru 468/2014 (BĊE/2014/17);

               (8)

               “deċiżjoni ddelegata” tfisser deċiżjoni adottata fuq il-bażi ta' delegazzjoni ta' setgħa mill-Kunsill Governattiv skont id-Deċiżjoni (UE) 2017/933 (BĊE/2016/40);

               (9)

               “korp ta' ġestjoni” tfisser korp ta' ġestjoni kif iddefinit fil-punt (7) tal-Artikolu 3(1) tad-Direttiva 2013/36/UE, soġġett għall-Artikolu 3(2) tagħha;

               (10)

               “membru” tfisser membru propost jew maħtur ta' korp ta' ġestjoni jew, fejn applikabbli, detentur ta' funzjoni essenzjali propost jew maħtur kif iddefinit skont il-liġi applikabbli;

               (11)

               “kapijiet ta' unitajiet ta' ħidma” tfisser il-kapijiet tal-unitajiet ta' ħidma tal-BĊE li lilhom tiġi ddelegata s-setgħa li jadottaw konġuntament deċiżjonijiet dwar kompetenza u idoneità;

               (12)

               “awtorità nazzjonali kompetenti” tfisser awtorità nazzjonali kompetenti kif iddefinita fil-punt (2) tal-Artikolu 2 tar-Regolament (UE) Nru 1024/2013;

               (13)

               “proċedura ta' nuqqas ta' oġġezzjoni” tfisser il-proċedura stipulata fl-Artikolu 26(8) tar-Regolament (UE) Nru 1024/2013 u li hija speċifikata ulterjorment fl-Artikolu 13g tad-Deċiżjoni BĊE/2004/2;

               (14)

               “Gwida għal evalwazzjonijiet tal-kompetenza u l-idoneità” tfisser dokument b'dan it-titolu, adottat u emendat minn żmien għal żmien skont il-proċedura ta' nuqqas ta' oġġezzjoni u ppubblikat fuq is-sit elettroniku tal-BĊE, li jkun fih gwida dwar kif għandhom isiru valutazzjonijiet tal-kompetenza u l-idoneità;

               (15)

               “istituzzjoni ta' kreditu” tfisser istituzzjoni ta' kreditu kif iddefinita fil-punt (1) tal-Artikolu 4(1) tar-Regolament (UE) Nru 575/2013 tal-Parlament Ewropew u l-Kunsill (9).

         Artikolu 2
   Delegazzjoni ta' deċiżjonijiet dwar kompetenza u idoneità
   1.   Skont l-Artikolu 4 tad-Deċiżjoni (UE) 2017/933 (BĊE/2016/40), il-Kunsill Governattiv bil-preżenti jiddelega lill-kapijiet tal-unitajiet ta' ħidma nnominati mill-Bord Eżekuttiv skont l-Artikolu 5 ta' dik id-Deċiżjoni s-setgħa li jadottaw deċiżjonijiet dwar kompetenza u idoneità.
   2.   Il-kapijiet tal-unitajiet ta' ħidma għandhom jadottaw deċiżjonijiet iddelegati skont din id-Deċiżjoni u l-liġi applikabbli.
   Artikolu 3
   Ambitu tad-delegazzjoni
   1.   Deċiżjoni dwar kompetenza u idoneità m'għandhiex tiġi adotttata permezz ta' deċiżjoni ddelegata jekk l-entità taħt superviżjoni relevanti tkun waħda minn dawn li ġejjin:

               (a)

               l-entità taħt superviżjoni fl-ogħla livell ta' konsolidazzjoni fi ħdan l-Istati Membri parteċipanti ta' grupp sinifikanti taħt superviżjoni;

               (b)

               l-istituzzjoni ta' kreditu bl-akbar valur totali ta' assi fi grupp sinifikanti taħt superviżjoni, jekk din l-entità tkun differenti minn dik imsemmija fil-punt (a);

               (c)

               entità sinifikanti taħt superviżjoni li ma tkunx parti minn grupp sinifikanti taħt superviżjoni.

         2.   deċiżjoni dwar kompetenza u idoneità m'għandhiex tiġi adottata permezz ta' deċiżjoni ddelegata jekk id-deċiżjoni dwar kompetenza u idoneità:

               (a)

               tiddikjara li l-membru ma jissodisfax ir-rekwiżiti ta' kompetenza u idoneità; jew

               (b)

               tkun tinkludi kundizzjonijiet, ħlief jekk dawk il-kundizzjonijiet ikunu neċessarji biex jiġi żgurat li l-membru jissodisfa r-rekwiżiti ta' kompetenza u idoneità u jkunu ġew miftiehma bil-miktub.

         3.   deċiżjoni dwar kompetenza u idoneità m'għandhiex tiġi adottata permezz ta' deċiżjoni ddelegata jekk, fuq il-bażi tal-informazzjoni sottomessa lill-BĊE:

               (a)

               il-membru attwalment ikun soġġett għal proċeduri kriminali quddiem qorti jew ikun instab ħati ta' reat kriminali fl-ewwel jew fl-aħħar istanza; jew

               (b)

               investigazzjoni tkun twettqet jew tkun qiegħda titmexxa fir-rigward tal-membru għal nuqqas ta' konfirmità ma' xi leġiżlazzjoni dwar servizzi finanzjarji jew dispożizzjonijiet regolatorji, jew inkella jekk azzjoni ta' infurzar jew sanzjoni amministrattiva tkun pendenti kontrih jew tkun ġiet imposta fuqu.

         4.   Deċiżjoni dwar kompetenza u idoneità m'għandhiex tiġi adottata permezz ta' deċiżjoni ddelegata jekk:

               (a)

               l-awtorità nazzjonali kompetenti ma tissottometix lill-BĊE abbozz ta' deċiżjoni ddelegata 20 jum ta' xogħol qabel ma tiskadi l-iskadenza għall-adozzjoni ta' deċiżjoni dwar kompetenza u idoneità taħt il-liġi applikabbli; jew

               (b)

               informazzjoni insuffiċjenti jew il-kumplessità tal-evalwazzjoni jkunu jeħtieġu li d-deċiżjoni dwar kompetenza u idoneità tiġi adottata taħt il-proċedura ta' nuqqas ta' oġġezzjoni.

         5.   Meta, skont il-paragrafi 1 sa 4, deċiżjoni dwar kompetenza u idoneità ma jistgħux jiġu adottati permezz ta' deċiżjoni ddelegata, din għandha tiġi adottata skont il-liġi applikabbli u l-proċedura ta' nuqqas ta' oġġezzjoni.
   6.   Għall-finijiet tal-paragrafi 2 sa 4, jekk l-evalwazzjoni tar-rekwiżiti ta' kompetenza u idoneità tkun tikkonċerna aktar minn membru wieħed ta' korp ta' ġestjoni u deċiżjoni ma tkunx tista' tiġi adottata permezz ta' deċiżjoni ddelegata fir-rigward ta' wieħed jew aktar minnhom, l-evalwazzjoni għandha tirriżulta f'żewġ deċiżjonijiet dwar kompetenza u idoneità. Deċiżjoni waħda għandha tiġi adottata skont il-liġi applikabbli u l-proċedura ta' nuqqas ta' oġġezzjoni, u l-oħra permezz ta' deċiżjoni ddelegata.
   Artikolu 4
   Evalwazzjoni tal-kompetenza u l-idoneità
   L-evalwazzjoni tar-rekwiżiti ta' kompetenza u idoneità għandha titwettaq skont il-liġi applikabbli waqt li tqis il-Gwida dwar evalwazzjonijiet tal-kompetenza u l-idoneità (kapitlu dwar il-kriterji tal-evalwazzjoni) li jkopri l-kriterji li ġejjin:

               (a)

               L-esperjenza. Il-membru għandu jkollu biżżejed għarfien, ħiliet u esperjenza biex iwettaq il-funzjonijiet tiegħu.

               (b)

               Ir-reputazzjoni. Il-membru għandu f'kull ħin ikollu reputazzjoni tajba biżżejjed biex jiżgura ġestjoni soda u prudenti tal-entità taħt superviżjoni. Il-prinċipju tal-proporzjonalità m'għandux japplika għall-evalwazzjoni tar-reputazzjoni tajba.

               (c)

               Kunflitti ta' interess potenzjali u indipendenza mentali. Il-membru għandu jkollu l-kapaċità li jaġixxi b'mod indipendenti. L-evalwazzjoni ta' kwalunkwe kunflitt ta' interess potenzjali għandha tinkludi evalwazzjoni tal-arranġamenti ta' governanza tal-entità taħt superviżjoni għall-iżvelar, il-mitigazzjoni, il-ġestjoni jew il-prevenzjoni ta' kunflitti ta' interessi.

               (d)

               L-impenn ta' ħin. Il-membru għandu jkun kapaċi jiddedika biżżejjed ħin għat-twettiq tal-funzjonijiet tiegħu fi ħdan l-entità taħt superviżjoni. L-evalwazzjoni tista' tkun affettwata minn bosta fatturi, bħan-numru ta' direttorati li jkollu kull membru, in-natura, l-iskala u l-kumplessità tal-attivitajiet tal-entità taħt superviżjoni, u impenji relevanti oħrajn.

               (e)

               Idoneità kollettiva. Il-membru jiġi evalwat fir-rigward tar-rekwiżit tal-idoneità kollettiva fil-mument tal-evalwazzjoni tal-kompetenza u l-idoneità kollettiva, waqt li titqies is-superviżjoni kontinwa tal-governanza tal-entità taħt superviżjoni, kif ukoll l-awtoevalwazzjoni tal-korp ta' ġestjoni, b'mod partikolari fir-rigward tal-kompoizzjoni tiegħu u l-ħtiġijiet ta' idoneità kollettivi.

         Artikolu 5
   Dispożizzjoni tranżitorja
   Din id-deċiżjoni m'għandhiex tapplika għal proposti għal deċiżjoni kompetenti u idonea sottomessa minn awtorità nazzjonali kompetenti lill-BĊE qabel id-dħul fis-seħħ ta' din id-Deċiżjoni.
   Artikolu 6
   Dħul fis-seħħ
   Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Frankfurt am Main, is-16 ta' Novembru 2016.

            Il-President tal-BĊE

         Mario DRAGHI

      (1)  ĠU L 287, 29.10.2013, p. 63.

      (2)  Ara l-paġna 14 ta' dan il-Ġurnal Uffiċjali.

      (3)  Ir-Regolament (UE) Nru 468/2014 tal-Bank Ċentrali Ewropew tas-16 ta' April 2014 li jistabbilixxi qafas għal kooperazzjoni fi ħdan il-Mekkaniżmu Superviżorju Uniku bejn il-Bank Ċentrali Ewropew u l-awtoritajiet nazzjonali kompetenti u ma' awtoritajiet nazzjonali nominati (Regolament Qafas tal-MSU) (BĊE/2014/17) (ĠU L 141, 14.5.2014, p. 1).

      (4)  Id-Direttiva 2013/36/UE tal-Parlament Ewropew u tal-Kunsill tas-26 ta' Ġunju 2013 dwar l-aċċess għall-attività tal-istituzzjonijiet ta' kreditu u s-superviżjoni prudenzjali tal-istituzzjonijiet ta' kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU L 176, 27.6.2013, p. 338).

      (5)  Ir-Regolament (UE) nru 1093/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12).

      (6)  Il-Linji Gwida ABE/GL/2012/06 tal-Awtorità Bankarja Ewropea tat-22 ta' Novembru 2012 dwar l-evalwazzjoni tal-idoneità tal-membri tal-korp ta' ġestjoni u detenturi ta' funzjonijiet essenzjali.

      (7)  Is-Sentenzi tal-Qorti tal-Ġustizzja tat-23 ta' Settembru 1986, AKZO Chemie BV u AKZO Chemie UK Ltd vs Il-Kummissjoni, 5/85, ECLI:EU:C:1986:328, punt 37, u tas-26 ta' Mejju 2005, Carmine Salvatore Tralli vs Il-BĊE, C-301/02 P, ECLI:EU:C:2005:306, punt 59.

      (8)  Id-Deċiżjoni BĊE/2004/2 tad-19 ta' Frar 2004 li tadotta r-Regoli tal-Proċedura tal-Bank Ċentrali Ewropew (ĠU L 80, 18.3.2004, p. 33).

      (9)  Ir-Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012 (ĠU L 176, 27.6.2013, p. 1).


title: Deċiżjoni tal-Kunsill (PESK) 2017/915 tad-29 ta' Mejju 2017 dwar attivitajiet ta' sensibilizzazzjoni tal-Unjoni b'appoġġ għall-implimentazzjoni tat-Trattat dwar il-Kummerċ tal-Armi

text:
               30.5.2017

               MT

               Il-Ġurnal Uffiċjali tal-Unjoni Ewropea

               L 139/38

         DEĊIŻJONI TAL-KUNSILL (PESK) 2017/915
   tad-29 ta' Mejju 2017
   dwar attivitajiet ta' sensibilizzazzjoni tal-Unjoni b'appoġġ għall-implimentazzjoni tat-Trattat dwar il-Kummerċ tal-Armi
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 28(1) u 31(1) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà.
   Billi:

               (1)

               It-Trattat dwar il-Kummerċ tal-Armi (“ATT”, Arms Trade Teaty) ġie adottat mill-Assemblea Ġenerali tan-NU fit-2 ta' April 2013. L-ATT sussegwentement infetaħ għall-iffirmar fit-3 ta' Ġunju 2013 u daħal fis-seħħ fl-24 ta' Diċembru 2014. L-Istati Membri kollha huma Partijiet għall-ATT.

               (2)

               L-ATT għandu l-għan li jistabbilixxi l-ogħla standards internazzjonali komuni possibbli għar-regolamentazzjoni tal-kummerċ legali tal-armi konvenzjonali u li jipprevjeni u jeradika l-kummerċ illeċitu tal-armi konvenzjonali u jipprevjeni milli jiġu svijati. L-isfidi prinċipali huma l-implimentazzjoni effettiva tiegħu mill-Istati Partijiet u l-universalizzazzjoni tiegħu, filwaqt li jinżamm preżenti li r-regolamentazzjoni tal-kummerċ internazzjonali tal-armi hija, bħala definizzjoni, sforz globali. Sabiex jikkontribwixxi fl-indirizzar ta' dawn l-isfidi, fis-16 ta' Diċembru 2013 il-Kunsill adotta d-Deċiżjoni 2013/768/PESK (1), biex b'hekk kabbar il-portafoll tal-Unjoni ta' assistenza marbuta mal-kontroll tal-esportazzjoni b'attivitajiet speċifiċi għall-ATT.

               (3)

               L-attivitajiet imwettqa taħt id-Deċiżjoni 2013/768/PESK indirizzaw sittax-il pajjiż benefiċjarju u koprew firxa kbira ta' oqsma rilevanti għall-istabbiliment u l-iżvilupp ta' sistema nazzjonali ta' kontroll tat-trasferiment tal-armi kif stipulat fl-ATT. Bdiet kooperazzjoni siewja ma' għadd ta' pajjiżi li qatt qabel ma kienu ġew indirizzati taħt attivitajiet oħra tal-Unjoni ta' assistenza marbuta mal-kontroll tal-esportazzjoni, biex b'hekk ġiet riflessa n-natura globali tal-ATT. Għaldaqstant huwa kunsiljabbli li jsir segwitu fir-rigward ta' dan is-sottogrupp ta' pajjiżi biex jiġi żgurat li jiġi sostnut il-progress u biex tiġi inkoraġġita s-sensibilizzazzjoni reġjonali minn dawn il-pajjiżi benefiċjarji stess.

               (4)

               Minbarra l-kontinwazzjoni tal-attivitajiet ma' pajjiżi benefiċjarji indirizzati taħt id-Deċiżjoni 2013/768/PESK, huwa kunsiljabbli li jiġi segwit approċċ immexxi mid-domanda fejn l-attivitajiet ta' assistenza jistgħu jiġu attivati fuq it-talba ta' pajjiżi bi bżonnijiet identifikati fir-rigward tal-implimentazzjoni tal-ATT. Tali approċċ wera li huwa ġust u kellu suċċess fl-għoti ta' assistenza lil pajjiżi li esprimew impenn u sjieda fir-rigward tal-ATT permezz tat-talbiet tagħhom għal assistenza mill-Unjoni. Din id-Deċiżjoni għaldaqstant iżżomm għadd speċifiku ta' attivitajiet li ser ikunu disponibbli fuq talba.

               (5)

               L-assistenza mogħtija mill-Unjoni taħt id-Deċiżjoni tal-Kunsill (PESK) 2015/2309 (2) tindirizza għadd ta' pajjiżi fil-viċinat qrib tal-Lvant u n-Nofsinhar tal-Unjoni. L-Unjoni ilha ħafna wkoll tipprovdi assistenza għall-kontroll tal-esportazzjoni ta' oġġetti b'użu doppju taħt l-Istrument tagħha li jikkontribwixxi għall-Istabbiltà u l-Paċi (IcSP), biex b'hekk tappoġġa l-iżvilupp ta' oqfsa legali u kapaċitajiet istituzzjonali għall-istabbiliment u l-infurzar ta' kontrolli effettivi tal-esportazzjoni fuq oġġetti b'użu doppju. Permezz tal-istrument IcSP u l-Azzjoni Konġunta tal-Kunsill 2006/149/PESK (3), l-Azzjoni Konġunta tal-Kunsill 2008/368/PESK (4) u d-Deċiżjoni tal-Kunsill 2013/319/PESK (5), l-Unjoni tappoġġa wkoll l-implimentazzjoni tar-Riżoluzzjoni tal-Kunsill tas-Sigurtà tan-Nazzjonijiet Uniti (UNSCR) 1540 (2004) li tagħti l-mandat għal kontrolli effettivi tat-trasferimenti ta' oġġetti marbuta mal-armi ta' qerda massiva.
               Il-kontrolli żviluppati għall-implimentazzjoni tal-UNCSR 1540 (2004), u taħt il-programmi ta' assistenza tal-Unjoni għall-kontroll tal-esportazzjoni ta' oġġetti b'użu doppju, jikkontribwixxu għall-kapaċità globali biex jiġi implimentat b'mod effettiv l-ATT billi, f'ħafna każijiet, il-liġijiet, il-proċeduri amministrattivi u l-aġenziji responsabbli mill-kontroll tal-esportazzjoni ta' oġġetti b'użu doppju jikkoinċidu ma' dawk responsabbli mill-kontroll tal-esportazzjoni ta' armi konvenzjonali. Għaldaqstant, huwa kruċjali li tiġi żgurata koordinazzjoni mill-qrib bejn attivitajiet imwettqa f'kontrolli tal-esportazzjoni ta' oġġetti b'użu doppju u attivitajiet li jappoġġaw l-implimentazzjoni tal-ATT.

               (6)

               L-għadd globali kbir ta' attivitajiet previsti f'din id-Deċiżjoni jiġġustifika l-użu ta' żewġ entitajiet ta' implimentazzjoni sabiex ix-xogħol ikun jista' jinqasam b'mod effiċjenti. L-Uffiċċju Federali Ġermaniż tal-Ekonomija u l-Kontroll tal-Esportazzjoni (BAFA) ġie inkarigat mill-Kunsill u l-Kummissjoni bl-implimentazzjoni ta' proġetti preċedenti marbuta mal-kontroll tal-esportazzjoni. Il-BAFA għaldaqstant żviluppa ammont kbir ta' għarfien u kompetenza. L-aġenzija Expertise France hija inkarigata minn proġetti EU P2P relatati ma' oġġetti b'użu doppju u ffinanzjati taħt l-IcSP. Ir-rwol tagħha fl-implimentazzjoni ta' din id-Deċiżjoni ser jgħin biex tiġi żgurata l-koordinazzjoni xierqa ma' proġetti marbuta mal-oġġetti b'użu doppju,

         ADOTTA DIN ID-DEĊIŻJONI:
   Artikolu 1
   1.   Sabiex tappoġġa l-implimentazzjoni effettiva u l-universalizzazzjoni tal-ATT, l-Unjoni għandha twettaq l-attivitajiet bl-objettivi li ġejjin:

               (a)

               li tappoġġa għadd ta' Stati biex isaħħu s-sistemi tagħhom ta' kontroll tat-trasferiment tal-armi għal implimentazzjoni effettiva tal-ATT;

               (b)

               li żżid is-sensibilizzazzjoni u s-sjieda tal-ATT fil-livell nazzjonali u dak reġjonali mill-awtoritajiet nazzjonali u reġjonali rilevanti u l-partijiet ikkonċernati tas-soċjetà ċivili.

         2.   Sabiex jinkisbu l-objettivi msemmija fil-paragrafu 1, l-Unjoni għandha twettaq l-attivitajiet proġettwali li ġejjin:

               (a)

               tassisti lill-pajjiżi benefiċjarji fl-abbozzar, l-aġġornament u l-implimentazzjoni, kif meħtieġ, tal-miżuri leġislattivi u amministrattivi rilevanti li għandhom l-għan li jistabbilixxu u jiżviluppaw sistema effettiva ta' kontroll tat-trasferiment tal-armi f'konformità mar-rekwiżiti tal-ATT;

               (b)

               issaħħaħ l-għarfien espert u l-kapaċitajiet tal-uffiċjali li jagħtu l-liċenzji u dawk ta' infurzar tal-pajjiżi benefiċjarji b'mod partikolari permezz tal-kondiviżjoni tal-aħjar prattiki, it-taħriġ u l-aċċess għal sorsi ta' informazzjoni rilevanti sabiex jiġu żgurati implimentazzjoni u infurzar adegwati tal-kontrolli tat-trasferiment tal-armi;

               (c)

               tippromwovi t-trasparenza fil-kummerċ internazzjonali tal-armi, biex b'hekk tibni fuq ir-rekwiżiti ta' trasparenza tal-ATT;

               (d)

               tippromwovi aderenza sostnuta mal-ATT mill-pajjiżi benefiċjarji u l-ġirien tagħhom billi tinvolvi l-partijiet ikkonċernati nazzjonali u reġjonali rilevanti bħall-parlamenti nazzjonali, l-organizzazzjonijiet reġjonali kompetenti u r-rappreżentanti tas-soċjetà ċivili li għandhom interess fuq perijodu twil fil-monitoraġġ tal-implimentazzjoni effettiva tal-ATT;

         Fl-Anness tinsab deskrizzjoni dettaljata tal-attivitajiet proġettwali msemmija f'dan il-paragrafu.
   Artikolu 2
   1.   Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (ir-“Rappreżentat Għoli”) għandha tkun responsabbli mill-implimentazzjoni ta' din id-Deċiżjoni.
   2.   L-implimentazzjoni teknika tal-attivitajiet proġettwali msemmija fl-Artikolu 1(2) għandha tiġi organizzata mill-BAFA u mill-Expertise France.

   3.   Il-BAFA u l-Expertise France għandhom iwettqu l-kompiti tagħhom taħt ir-responsabbiltà tar-Rappreżentant Għoli. Għal dak il-għan, ir-Rappreżentant Għoli għandha tidħol fl-arranġamenti meħtieġa mal-BAFA u l-Expertise France.
   Artikolu 3
   1.   L-ammont ta' referenza finanzjarja għall-implimentazzjoni tal-attivitajiet proġettwali msemmija fl-Artikolu 1(2) għandu jkun ta' EUR 7 178 924,36. Il-baġit totali stmat tal-proġett globali għandu jkun ta' EUR 8 368 151,36. Il-parti ta' dak il-baġit kif stmat li mhijiex koperta mill-ammont ta' referenza għandha tingħata permezz ta' kofinanzjament mill-Gvern tar-Repubblika Federali tal-Ġermanja u l-Expertise France.
   2.   In-nefqa ffinanzjata mill-ammont ta' referenza stabbilit fil-paragrafu 1 għandha tkun amministrata f'konformità mal-proċeduri u r-regoli applikabbli għall-baġit tal-Unjoni.
   3.   Il-Kummissjoni għandha tissorvelja l-amministrazzjoni korretta tan-nefqa msemmija fil-paragrafu 1. Għal dak il-għan, hija għandha tikkonkludi l-ftehimiet ta' finanzjament meħtieġa mal-BAFA u l-Expertise France. Il-ftehimiet ta' finanzjament għandhom jistipulaw li l-BAFA u Expertise France għandhom jiżguraw il-viżibbiltà tal-kontribuzzjoni tal-Unjoni, skont id-daqs tagħha.
   4.   Il-Kummissjoni għandha tagħmel ħilitha biex tikkonkludi l-ftehimiet ta' finanzjament imsemmija fil-paragrafu 3 malajr kemm jista' jkun wara d-dħul fis-seħħ ta' din id-Deċiżjoni. Hija għandha tinforma lill-Kunsill bi kwalunkwe diffikultà f'dak il-proċess u bid-data tal-konklużjoni tal-ftehim ta' finanzjament.
   Artikolu 4
   1.   Ir-Rappreżentant Għoli għandha tirrapporta lill-Kunsill dwar l-implimentazzjoni ta' din id-Deċiżjoni abbażi ta' rapporti regolari mħejjija mill-entitajiet ta' implimentazzjoni. Ir-rapporti għandhom jiffurmaw il-bażi għall-evalwazzjoni mwettqa mill-Kunsill.
   2.   Il-Kummissjoni għandha tipprovdi informazzjoni dwar l-aspetti finanzjarji tal-implimentazzjoni tal-attivitajiet proġettwali msemmija fl-Artikolu 1(2).
   Artikolu 5
   Din id-Deċiżjoni għandha tidħol fis-seħħ fid-data tal-adozzjoni tagħha.
   Hija għandha tiskadi 36 xahar wara d-data tal-konklużjoni tal-ftehimiet ta' finanzjament imsemmija fl-Artikolu 3(3), jew sitt xhur wara d-data tal-adozzjoni tagħha jekk dawk il-ftehimiet ta' finanzjament ma jkunux ġew konklużi f'dak il-perijodu.

      Magħmul fi Brussell, id-29 ta' Mejju 2017.

            Għall-Kunsill

            Il-President

         C. CARDONA

      (1)  Deċiżjoni tal-Kunsill 2013/768/PESK tas-16 ta' Diċembru 2013 dwar l-attivitajiet tal-UE f'appoġġ għall-implimentazzjoni tat-Trattat dwar il-Kummerċ tal-Armi, fil-qafas tal-Istrateġija Ewropea ta' Sigurtà (ĠU L 341, 18.12.2013, p. 56).

      (2)  Deċiżjoni tal-Kunsill (PESK) 2015/2309 tal-10 ta' Diċembru 2015 dwar il-promozzjoni ta' kontrolli effettivi fuq l-esportazzjoni tal-armi (ĠU L 326, 11.12.2015, p. 56).

      (3)  Azzjoni Konġunta tal-Kunsill 2006/419/PESK tat-12 ta' Ġunju 2006 b'appoġġ għall-implimentazzjoni tar-Riżoluzzjoni 1540 (2004) tal-Kunsill tas-Sigurtà tan-Nazzjonijiet Uniti u fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda Massiva (ĠU L 165, 17.6.2006, p. 30).

      (4)  Azzjoni Konġunta tal-Kunsill 2008/368/PESK tal-14 ta' Mejju 2008 b'appoġġ għall-implimentazzjoni tar-Riżoluzzjoni 1540 (2004) tal-Kunsill tas-Sigurtà tan-Nazzjonijiet Uniti u fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Distruzzjoni Massiva (ĠU L 127, 15.5.2008, p. 78).

      (5)  Deċiżjoni tal-Kunsill 2013/391/PESK tat-22 ta' Lulju 2013 b'appoġġ għall-implimentazzjoni prattika tar-Riżoluzzjoni 1540 (2004) tal-Kunsill tas-Sigurtá tan- Nazzjonijiet Uniti dwar in-nonproliferazzjoni tal-armi ta' qerda massiva u l-mezzi ta' kunsinna tagħhom (ĠU L 198, 23.7.2013, p. 40).

      ANNESS
      1.   Kuntest u raġuni għall-appoġġ tal-Unjoni
      Din id-Deċiżjoni tibni fuq Deċiżjonijiet preċedenti tal-Kunsill li jappoġġaw il-proċess tan-NU li wassal għat-Trattat dwar il-Kummerċ tal-Armi (“ATT”) u l-promozzjoni tal-implimentazzjoni effettiva u l-universalizzazzjoni tiegħu (1). L-ATT ġie adottat fit-2 ta' April 2013 mill-Assemblea Ġenerali tan-NU u daħal fis-seħħ fl-24 ta' Diċembru 2014.
      L-objettiv iddikjarat tal-ATT huwa li “jistabbilixxi l-ogħla standards internazzjonali komuni possibbli għar-regolamentazzjoni jew it-titjib tar-regolamentazzjoni tal-kummerċ internazzjonali tal-armi konvenzjonali u li jipprevjeni u jeradika l-kummerċ illeċitu tal-armi konvenzjonali u jipprevjeni milli jiġu svijati”. L-iskop iddikjarat tiegħu huwa li “jikkontribwixxi għal paċi, sigurtà u stabbiltà internazzjonali u reġjonali; inaqqas it-tbatija tal-bnedmin u jippromwovi kooperazzjoni, trasparenza u azzjoni responsabbli mill-Istati Partijiet fil-kummerċ internazzjonali tal-armi konvenzjonali, biex b'hekk tinbena fiduċja fost l-Istati Partijiet”. Għalhekk, l-objettiv u l-iskop tal-ATT huma kompatibbli mal-ambizzjoni ġenerali tal-Unjoni fir-rigward tal-politika estera u ta' sigurtà kif stabbilita fl-Artikolu 21 tat-Trattat dwar l-Unjoni Ewropea.
      B'segwitu għall-adozzjoni tal-ATT fl-2013, issal-isfidi ewlenin huma l-implimentazzjoni effettiva u l-universalizzazzjoni tiegħu.
      L-assistenza għall-kontroll tal-esportazzjoni u s-sensibilizzazzjoni huma kruċjali biex jiġu indirizzati dawk l-isfidi u huma għalhekk jiffurmaw l-elementi ċentrali ta' din id-Deċiżjoni. Rigward l-assistenza għall-kontroll tal-esportazzjoni, din id-Deċiżjoni tindirizza pajjiżi sħab speċifiċi u tħalli l-ambitu miftuħ għal assistenza possibbli lil pajjiżi ġodda li jitolbuha.
      Rigward id-disa' pajjiżi sħab speċifiċi (is-Senegal, il-Burkina Faso, il-Ghana, il-Filippini, il-Georgia, il-Perù, il-Ġamajka, il-Kolombja, il-Costa Rica), din id-Deċiżjoni tipprevedi l-iżvilupp ulterjuri tal-kooperazzjoni mibdija permezz tal-ewwel fażi tal-attivitajiet ta' appoġġ għall-implimentazzjoni kif iffinanzjati bid-Deċiżjoni 2013/768/PESK.
      Rigward l-ambitu għal pajjiżi benefiċjarji li jippreżentaw talba, din id-Deċiżjoni hija bbażata fuq l-istess attivitajiet li rnexxew, imwettqa taħt id-Deċiżjoni 2013/768/PESK:

                  —

                  programmi ta' assistenza dedikati li permezz tagħhom il-pajjiżi benefiċjarji jiġu assistiti b'mod imfassal speċifikament għalihom u estensiv ferm biex jiġu sodisfatti r-rekwiżiti tal-ATT. L-assistenza ser tiġi żviluppata, skont pjan direzzjonali ta' assistenza, li dwaru għandu jintlaħaq qbil mal-pajjiżi benefiċjarji, li ser jispeċifika l-prijoritajiet għall-azzjoni, jiżgura sjieda lokali u jindika l-impenn, fejn rilevanti, lejn ir-ratifika tal-ATT;

                  —

                  attivitajiet ta' assistenza ad hoc li ser jindirizzaw pajjiżi benefiċjarji bi bżonnijiet limitati u aktar speċifikati. Dawk l-attivitajiet ta' assistenza ad hoc ser jippermettu lill-Unjoni tindirizza b'mod flessibbli u reattiv it-talbiet għall-assistenza.

            Finalment, b'riferiment għall-isfida tal-universalizzazzjoni tal-ATT, din id-Deċiżjoni tinkludi komponent ta' sensibilizzazzjoni reġjonali li jibni fuq id-disa' pajjiżi sħab speċifiċi bil-parteċipazzjoni tal-organizzazzjonijiet reġjonali l-aktar rilevanti. Lieva oħra b'appoġġ għall-universalizzazzjoni hija s-sensibilizzazzjoni permezz tal-konferenza annwali tal-Istati Partijiet għall-ATT.
      Għalhekk, din id-Deċiżjoni tipprovdi ġabra komprensiva ta' attivitajiet ta' assistenza u ta' sensibilizzazzjoni sabiex tikkontribwixxi biex jiġu indirizzati l-isfidi tal-implimentazzjoni effettiva u l-universalizzazzjoni. Hija tibni fuq ir-riżultati u t-tagħlimiet meħuda mill-fażi preċedenti ffinanzjata permezz tad-Deċiżjoni 2013/768/PESK u turi l-appoġġ kontinwu u impenjat lill-ATT mill-Unjoni u l-Istati Membri tagħha.
      2.   Objettivi ġenerali
      L-objettiv ċentrali ta' din id-Deċiżjoni huwa li tappoġġa numru ta' Stati biex jissaħħu s-sistemi tagħhom ta' kontroll tat-trasferiment tal-armi bil-għan li jkunu jistgħu jimplimentaw b'mod effettiv l-ATT u li tippromwovi l-universalizzazzjoni tiegħu. B'mod speċifiku, l-azzjoni tal-Unjoni ser tipprovdi:

                  (a)

                  tisħiħ tal-kapaċitajiet ta' kontroll tat-trasferiment tal-armi u l-għarfien espert tal-pajjiżi benefiċjarji;

                  (b)

                  aktar sensibilizzazzjoni ta', u sjieda minn, partijiet ikkonċernati rilevanti bħal organizzazzjonijiet reġjonali kompetenti, parlamenti nazzjonali u rappreżentanti tas-soċjetà ċivili li huma interessati fl-effettività fuq perijodu twil tal-implimentazzjoni tal-ATT;

                  (c)

                  sensibilizzazzjoni f'pajjiżi oħrajn bil-għan ta' appoġġ għall-universalizzazzjoni u l-implimentazzjoni effettiva tal-ATT.

            3.   Deskrizzjoni tal-attivitajiet proġettwali
      3.1.   Tisħiħ tal-grupp ta' esperti stabbilit permezz tad-Deċiżjoni 2013/768/PESK
      3.1.1.   Objettiv tal-proġett
      Il-grupp ta' esperti stabbilit bid-Deċiżjoni 2013/768/PESK kien riżorsa identifikata sew, kompetenti u affidabbli biex tagħti appoġġ adegwat lill-attivitajiet ta' assistenza. Bl-esperjenza miksuba, issa jeħtieġ li jitkabbar il-grupp f'termini tal-għadd ta' esperti u l-varjetà tal-għarfien espert tagħhom, u t-tip ta' esperti li jintużaw, pereżempju, l-inklużjoni ta' esperti nongovernattivi; li jiġi inkoraġġit l-involviment tagħhom fuq perijodu itwal fil-pajjiżi benefiċjarji; u li jiġi żviluppat komponent “ħarreġ lil min iħarreġ” fil-grupp.
      3.1.2.   Deskrizzjoni tal-proġett
      L-entitajiet ta' implimentazzjoni ser jaħdmu biex ikabbru l-grupp ta' esperti, filwaqt li jiżguraw, sa fejn possibbli, rappreżentanza ġeografika u firxa ta' għarfien espert wesgħin. Huma għandhom jinkoraġġixxu b'mod partikolari l-parteċipazzjoni ta' esperti minn pajjiżi li reċentement żviluppaw b'suċċess sistemi nazzjonali ta' kontroll tat-trasferiment tal-armi, inklużi dawk żviluppati b'rabta mal-assistenza internazzjonali li jkunu rċevew. L-entitajiet ta' implimentazzjoni għandhom jirrapportaw regolarment lill-Grupp ta' Ħidma tal-Kunsill dwar l-Esportazzjoni ta' Armi Konvenzjonali (COARM) dwar il-grupp, il-kompożizzjoni tiegħu u l-kapaċità tiegħu li jieħu fuqu x-xogħol involut mill-attivitajiet previsti minn din id-Deċiżjoni. Fejn meħtieġ, il-COARM jista' jiddeċiedi li jieħu miżuri korrettivi.
      L-għarfien espert ġenerali tal-grupp ta' esperti għandu jkopri l-ambitu sħiħ ta' sistema nazzjonali ta' kontroll tat-trasferiment tal-armi, b'mod partikolari kwistjonijiet legali, l-għoti ta' liċenzji, id-dwana/l-infurzar, is-sensibilizzazzjoni, il-prosekuzzjoni/is-sanzjonijiet, ir-rappurtar/it-trasparenza.
      3.1.2.1.   Esperti
      L-entitajiet ta' implimentazzjoni ser jiżguraw reklutaġġ ġust u trasparenti ta' esperti u, fir-rigward tal-esperti tal-Unjoni, ser jużaw b'mod sħiħ ir-roster tal-Unjoni ta' esperti fis-sensibilizzazzjoni li jiġi ċċirkolat u aġġornat fil-COARM.
      3.1.2.2.   Laqgħat tal-esperti
      Matul il-perijodu tal-validità ta' din id-Deċiżjoni, ser jiġu msejħa erba' laqgħat ta' esperti ta' jumejn mill-entitajiet ta' implimentazzjoni (żewġ laqgħat kull waħda). Dawn il-laqgħat ser ikollhom partikolarment l-għan li:

                  —

                  jiġi żviluppat fost l-esperti fehim komuni tal-isfidi u r-reazzjonijiet relatati mal-appoġġ tal-implimentazzjoni tal-ATT;

                  —

                  jiġi żviluppat, kif adatt, materjal komuni li jintuża fl-assistenza li tingħata mill-esperti (bħal manwal u linji gwida) sabiex il-pariri mogħtija mill-esperti jkunu konsistenti;

                  —

                  jiġi vvalutat il-komponent “ħarreġ lil min iħarreġ” (ara l-punt 3.1.2.3.) u tittieħed deċiżjoni dwar emendi kif meħtieġ.

            Jenħtieġ li żewġ laqgħat, fosthom l-ewwel waħda ta' tnedija, isiru fi Brussell. Iż-żewġ laqgħat l-oħra ser isiru skont il-post tal-entità ta' implimentazzjoni. Għal kull laqgħa ser jiġu mistiedna sa 40 espert, abbażi ta' bilanċ ġeografiku filwaqt li jitqiesu l-ħtiġijiet tal-komponent “ħarreġ lil min iħarreġ” (ara l-punt 3.1.2.3.).
      3.1.2.3.   Il-komponent “ħarreġ lil min iħarreġ”
      Dan il-komponent għandu l-għan li jappoġġa t-taħriġ ta' għadd ta' esperti ta' pajjiżi benefiċjarji biex ikunu jistgħu, fi stadju aktar tard, iħarrġu b'mod effettiv lill-kollegi tagħhom stess. Fejn ikun possibbli, l-entitajiet ta' implimentazzjoni ser jirreklamaw il-komponent “ħarreġ lil min iħarreġ” u ser jidentifikaw ħarrieġa futuri meta jinbdew l-attivitajiet ta' assistenza f'pajjiżi benefiċjarji taħt din id-Deċiżjoni. Dawn l-uffiċjali ser jiġu rreġistrati sussegwentement fil-grupp ta' esperti u għaldaqstant ser jiġu mistiedna għal-laqgħat tal-esperti msemmija fil-punt 3.1.2.2.
      Il-komponent “ħarreġ lil min iħarreġ” ser iseħħ f'jum addizzjonali li jkun it-tielet jum, eżatt wara l-laqgħat tal-esperti. Dan ser jiġbor ħarrieġa futuri u l-għadd xieraq ta' esperti mill-grupp li jagħtu t-taħriġ.
      Bejn il-laqgħat annwali tal-esperti u l-komponenti addizzjonali tagħhom “ħarreġ lil min iħarreġ”, ser jiġu inkoraġġiti kuntatti bejn esperti tat-taħriġ u l-ħarrieġa tal-futur u, kif xieraq, jistgħu jiġu skedati sessjonijiet addizzjonali ta' taħriġ fil-pajjiżi benefiċjarji eżattament wara l-attivitajiet ippjanati ta' assistenza (pereżempju, nofs ta' nhar dedikat għal workshop, kif imsemmi fil-punt 3.2.3.1.).
      Għal kull sessjoni ser jiġu rreġistrati sa 15-il ħarrieġ futur.
      L-entità ta' implimentazzjoni inkarigata mil-laqgħa ta' esperti ser tkun responsabbli għall-komponent “ħarreġ lil min iħarreġ” relatat.
      3.2.   Assistenza ulterjuri għal pajjiżi sħab fit-tul
      3.2.1.   Pajjiżi sħab fit-tul
      Is-Senegal, il-Burkina Faso, il-Ghana, il-Filippini, il-Georgia, il-Perù, il-Ġamajka, il-Kolombja, il-Costa Rica.
      Dawn il-pajjiżi sħab fit-tul ser jiġu indirizzati kif ġej mill-entitajiet ta' implimentazzjoni:

                  —

                  BAFA: il-Ghana; il-Georgia; il-Perù; il-Ġamajka; il-Kolombja; il-Costa Rica

                  —

                  Expertise France: is-Senegal; il-Burkina Faso; il-Filippini

            3.2.2.   Objettiv tal-proġett
      Id-Deċiżjoni 2013/768/PESK ippermettiet li l-Unjoni tibda kooperazzjoni mad-disa' pajjiżi sħab imsemmija fil-punt 3.2.1. abbażi ta' pjan direzzjonali inizjali. It-tlestija sħiħa jew parzjali tal-pjan direzzjonali min-naħa tagħha kixfet sfidi addizzjonali li jeħtieġ li jiġu indirizzati biex isir progress lejn implimentazzjoni aktar sħiħa tal-ATT. Għaldaqstant, ser jiġi pprovdut għadd globali ta' attivitajiet disponibbli u dawn ser jiġu allokati skont il-ħtiġijiet, l-interessi u l-kapaċitajiet ta' assorbiment tal-pajjiżi benefiċjarji.
      3.2.3.   Deskrizzjoni tal-proġett
      3.2.3.1.   Workshops fil-pajjiżi
      Ser jiġi stabbilit ammont totali ta' 45 workshop ta' jumejn fil-pajjiżi benefiċjarji għad-disa' pajjiżi sħab fit-tul bħala segwitu għall-ħidma u l-kisbiet li diġà saru taħt id-Deċiżjoni 2013/768/PESK.
      3.2.3.2.   Żjarat ta' Studju fl-Istati Membri
      Sabiex jiġu kkomplementati l-attivitajiet li jseħħu fil-pajjiżi benefiċjarji, ser isiru disponibbli lill-uffiċjali tal-gvern, tal-għoti ta' liċenzji u tal-infurzar tal-pajjiżi sħab fit-tul sa disa' żjarat ta' studju lill-awtoritajiet rilevanti tal-Istati Membri. L-organizzazzjoni taż-żjara ta' studju ser tiġi żgurata mill-entità ta' implimentazzjoni inkarigata mill-pajjiż sieħeb fit-tul li jibbenefika miż-żjara ta' studju (ara l-punt 3.2.1.).
      Minħabba l-potenzjal għoli tagħhom ta' taħriġ, jenħtieġ li ż-żjarat ta' studju, fil-prinċipju, jindirizzaw lill-ħarrieġa futuri tal-pajjiżi benefiċjarji, jiġifieri l-uffiċjali tal-pajjiżi benefiċjarji li jipparteċipaw fil-komponent “ħarreġ lil min iħarreġ” imsemmi fil-punt 3.1.2.3.
      3.3.   Sensibilizzazzjoni reġjonali
      3.3.1.   Objettiv tal-proġett
      Id-disa' pajjiżi benefiċjarji identifikati jistgħu jaqdu rwol siewi fis-sensibilizzazzjoni reġjonali billi jikkonsultaw aktar mal-pajjiżi fil-viċinat qrib tagħhom dwar kwistjonijiet relatati mat-trasferiment ta' armi u dwar l-implimentazzjoni tal-ATT. Dan jista' jinkoraġġixxi l-kooperazzjoni Nofsinhar-Nofsinhar fuq perijodu itwal ta' żmien.
      Għaldaqstant, din id-Deċiżjoni tagħtihom il-possibbiltà li, b'mod konġunt jew b'mod individwali, jospitaw skont il-kapaċitajiet tagħhom sa tlieta mill-pajjiżi fil-viċinat tagħhom għal workshops subreġjonali.
      3.3.2.   Deskrizzjoni tal-proġett
      Għal finijiet tas-sensibilizzazzjoni reġjonali ser jiġu ppjanati sa 12-il workshop ta' jumejn. Sakemm ma jkunx miftiehem mod ieħor mal-pajjiż ospitanti, dawn ser isiru kif ġej:

                  —

                  is-Senegal, il-Burkina Faso, il-Ghana: sa tliet workshops għal massimu ta' tliet pajjiżi tal-ECOWAS, f'kooperazzjoni, fejn xieraq, mal-Kummissjoni tal-ECOWAS, fuq bażi ta' rotazzjoni sakemm ma jiġix deċiż mod ieħor mit-tliet pajjiżi ospitanti inkwistjoni;

                  —

                  il-Perù, il-Costa Rica, il-Kolombja: sa tliet workshops għal massimu ta' tliet pajjiżi tal-UNLIREC, f'kooperazzjoni, fejn xieraq, mal-UNLIREC, fuq bażi ta' rotazzjoni sakemm ma jiġix deċiż mod ieħor mit-tliet pajjiżi ospitanti inkwistjoni;

                  —

                  il-Filippini, il-Georgia, il-Ġamajka: sa żewġ workshops kull wieħed għal massimu ta' tlieta mill-ġirien rispettivi tagħhom. Il-Georgia u l-Filippini jospitaw is-Segretarjat reġjonali taċ-Ċentri ta' Eċċellenza CBRN, li jista' jiffaċilita sinerġiji ma' proġetti relatati mal-kontroll tal-esportazzjoni, kif ukoll l-identifikazzjoni ta', u l-kuntatti ma', il-pajjiżi mistiedna.

            Ser jiġu mistiedna sa għaxar uffiċjali għal kull pajjiż ġar mistieden.
      L-Expertise France ser tindirizza workshops relatati mas-Senegal, il-Burkina Faso, il-Ghana u l-Filippini u l-BAFA ser jindirizza workshops relatati mal-Perù, il-Costa Rica, il-Kolombja, il-Georgia u l-Ġamajka.
      3.4.   Programmi ta' assistenza bbażati fuq il-pjan direzzjonali
      3.4.1.   Objettiv tal-proġett
      L-objettiv tal-programmi ta' assistenza dedikati u l-pjanijiet direzzjonali relatati magħhom huwa li jissaħħu l-kapaċitajiet tal-pajjiżi benefiċjarji biex jilħqu r-rekwiżiti tal-ATT b'mod globali u sostnut. Il-pjan direzzjonali ser jipprovdi prevedibbiltà lill-pajjiż benefiċjarju il-ġdid dwar dak li huwa ppjanat fir-rigward ta' assistenza u ser jippjana t-titjib li jista' jkun mistenni fil-kapaċitajiet tiegħu ta' kontroll tat-trasferiment. Il-pajjiżi benefiċjarji ser ikunu pajjiżi li jitolbu l-assistenza wara l-adozzjoni ta' din id-Deċiżjoni.
      3.4.2.   Deskrizzjoni tal-proġett
      Ser jiġu stabbiliti programmi ta' assistenza nazzjonali għal massimu ta' disa' pajjiżi benefiċjarji.
      Jenħtieġ li l-programmi ta' assistenza dedikati jiġu żviluppati skont il-passi li ġejjin:

                  (a)

                  talba għal assistenza biex jiġi implimentat l-ATT. Jenħtieġ li din it-talba tiġi sostanzjata kemm jista' jkun, u jenħtieġ li hija tidentifika liema oqsma speċifiċi għandhom jiġu mmirati biex jirċievu assistenza. Fejn rilevanti, il-pajjiż li jagħmel it-talba għandu jirreferi wkoll għal assistenza tal-passat u li tkun attwali minn fornituri oħra tal-assistenza (ara wkoll it-taqsima 6 hawn taħt) u jagħti informazzjoni dwar l-istrateġija nazzjonali tiegħu għall-implimentazzjoni tal-ATT.

                  (b)

                  abbażi tal-grad ta' sostanzjar tat-talba u l-kriterji stabbiliti fit-taqsima 4, ir-Rappreżentant Għoli, flimkien mal-COARM u l-entità ta' implimentazzjoni, jiddeċiedi dwar l-eliġibbiltà tal-pajjiż li jagħmel it-talba;

                  (c)

                  fejn it-talba għall-assistenza tiġi milqugħa b'mod pożittiv, tiġi organizzata żjara ta' valutazzjoni esperta mill-entità ta' implimentazzjoni. Din għandha tipproċedi minn kuntatti mill-qrib bejn l-entità ta' implimentazzjoni u l-pajjiż terz li jkun qed ifittex l-assistenza, u tinkludi wħud mill-esperti l-aktar rilevanti meħuda mill-grupp ta' esperti.
                  Iż-żjara ta' valutazzjoni esperta tista', fejn possibbli, titħejja permezz ta' kwestjonarji u ġbir ta' informazzjoni eżistenti; hija ser tinkludi valutazzjoni inizjali tal-ħtiġijiet u l-prijoritajiet tal-pajjiż li jitlob l-assistenza. B'mod partikolari, hija ser tippermetti l-kjarifika mal-pajjiż li jitlob l-assistenza dwar x'inhuwa meħtieġ biex jiġi implimentat l-ATT b'mod effettiv u l-paragun ta' dawk ir-rekwiżiti mar-riżorsi eżistenti tal-pajjiż. Din iż-żjara ta' valutazzjoni esperta inizjali ser tiġbor flimkien aġenziji domestiċi u partijiet ikkonċernati rilevanti kollha u tidentifika sħab lokali motivati u affidabbli.

                  (d)

                  abbażi tar-riżultati taż-żjara ta' valutazzjoni esperta, l-entità ta' implimentazzjoni ser tfassal pjan direzzjonali ta' assistenza. Meta tfassal tali pjan direzzjonali tal-assistenza, l-entità ta' implimentazzjoni ser tqis kwalunkwe assistenza relatata mal-ATT possibbilment mogħtija permezz tal-Fond Fiduċjarju Volontarju tal-ATT, il-Faċilità ta' Fondi tan-NU ta' appoġġ għall-Kooperazzjoni rigward ir-Regolamentazzjoni tal-Armi (UNSCAR), jew minn organizzazzjonijiet oħra (ara wkoll it-taqsima 6 hawn taħt). Fejn il-pajjiż li jkun qed ifittex l-assistenza jkun diġà żviluppa strateġija nazzjonali għall-implimentazzjoni tal-ATT, l-entità ta' implimentazzjoni għandha tiżgura wkoll li l-pjan direzzjonali ta' assistenza jkun konsistenti ma' dik l-istrateġija nazzjonali għall-implimentazzjoni;

                  (e)

                  l-abbozz ta' pjan direzzjonali ta' assistenza ser jiġi kondiviż mal-pajjiż benefiċjarju bil-għan li jiġi approvat mill-awtorita xierqa. Il-pjan direzzjonali ser jitfassal speċifikament għall-pajjiż benefiċjarju u ser jidentifika l-prijoritajiet għall-assistenza;

                  (f)

                  il-pjan direzzjonali ser jiġi implimentat bl-involviment ta' esperti rilevanti meħuda mill-grupp ta' esperti, u bl-involviment ta' partijiet ikkonċernati oħra skont kif ikun il-każ. L-entità ta' implimentazzjoni ser ikollha l-għażla li tiddelega l-organizzazzjoni u/jew l-implimentazzjoni tal-proċess ta' valutazzjoni, u t-tfassil tal-pjan direzzjonali ta' assistenza, lil espert jew esperti esterni skont kif ikun il-każ. Dan il-proċess ser ikun issorveljat mill-entità ta' implimentazzjoni.
                  Il-firxa ta' strumenti ta' assistenza ser tkopri, b'mod partikolari, rieżamijiet legali, seminars ta' taħriġ, workshops, u ser tippromwovi l-użu ta' għodod ibbażati fuq il-web u sorsi ta' informazzjoni bħall-portal tal-web ta' sensibilizzazzjoni EU P2P u l-bullettin tal-EU P2P. Dawk l-istrumenti ta' assistenza ser jintgħażlu mill-entità ta' implimentazzjoni skont il-ħtiġijiet u l-prijoritajiet eżatti identifikati miż-żjara ta' valutazzjoni esperta u f'konformità mal-pjan direzzjonali.

            3.4.3.   Tqassim ġeografiku tal-pjanijiet direzzjonali
      B'kont meħud tal-attivitajiet li diġà twettqu taħt id-Deċiżjoni 2013/768/PESK u s-segwitu mixtieq tagħhom, id-disa' pjanijiet direzzjonali ser jiġu implimentati kif ġej (l-entità ta' implimentazzjoni inkarigata tinstab fil-parentesi):

                  —

                  L-Afrika ta' Fuq, Ċentrali u tal-Punent: 5 (Expertise France)

                  —

                  L-Afrika tan-Nofsinhar u tal-Lvant: 1 (BAFA)

                  —

                  L-Asja tax-Xlokk: 2 (BAFA)

                  —

                  Il-Lvant Nofsani u l-pajjiżi tal-Golf u l-Asja Ċentrali: 1 (Expertise France)

            F'konformità mal-prattika tan-NU, il-kuntratti konklużi mal-entitajiet ta' implimentazzjoni ser jispeċifikaw aktar liema pajjiżi terzi tar-reġjuni ġeografiċi msemmija hawn fuq huma relatati mal-entitajiet ta' implimentazzjoni.
      3.5.   Workshops ta' assistenza ad hoc
      3.5.1.   Objettiv tal-proġett
      L-objettiv tal-workshops ta' assistenza ad hoc huwa li jissaħħu l-kapaċitajiet ta' kontroll tat-trasferiment tal-armi tal-pajjiżi benefiċjarji biex jintlaħqu r-rekwiżiti tal-ATT b'mod immirat u rilevanti. Dawn l-attivitajiet ta' assistenza ad hoc ser jippermettu lill-Unjoni biex tirreaġixxi b'mod flessibbli u reattiv għal talbiet għall-assistenza li jidentifikaw ħtiġijiet speċifiċi rilevanti għall-implimentazzjoni tal-ATT. Huma ser ikunu jistgħu jindirizzaw jew pajjiż benefiċjarju wieħed individwalment, jew għadd minnhom li jkollhom ħtiġijiet simili.
      3.5.2.   Deskrizzjoni tal-proġett
      Ser isiru sa 14-il workshop ta' jumejn b'reazzjoni għat-talbiet għall-assistenza mmirati u għal espressjonijiet ta' interess fl-iżvilupp ta' qasam speċifiku wieħed jew aktar ta' sistema ta' kontroll tat-trasferiment tal-armi.
      Dawn il-workshops ser jipprovdu assistenza speċifikament imfassla u ser jindirizzaw il-kwistjoni jew kwistjonijiet speċifiċi mqajma mill-pajjiż jew pajjiżi li jitolbu l-assistenza. Huma ser isiru fil-pajjiżi benefiċjarji u l-għarfien espert ser jingħata minn esperti mill-grupp ta' esperti.
      Ir-Rappreżentant Għoli, f'konsultazzjoni mal-COARM, ser tiddeċiedi dwar kif tingħata risposta għat-talbiet għall-assistenza. Il-valutazzjoni tar-Rappreżentant Għoli ser tkun iggwidata b'mod partikolari mill-kriterji stabbiliti fit-taqsima 4, mill-preċiżjoni tat-talba u kif tidentifika l-kwistjoni jew kwistjonijiet ikkonċernati, u ser tqis il-bilanċ ġeografiku.
      3.5.3.   Tqassim ġeografiku tal-workshops ta' assistenza ad hoc
      L-14-il workshop ta' assistenza ad hoc ser jiġu implimentati kif ġej (l-entità ta' implimentazzjoni inkarigata tinstab fil-parentesi):

                  —

                  L-Amerika Latina: 3 (BAFA) u 1 (Expertise France)

                  —

                  L-Afrika: 3 (Expertise France)

                  —

                  L-Asja Ċentrali u tax-Xlokk: 2 (BAFA) u 1 (Expertise France)

                  —

                  L-Ewropa tal-Lvant u l-Kawkasu: 2 (BAFA)

                  —

                  Il-pajjiżi tal-Golf u l-Lvant Nofsani: 2 (Expertise France)

            F'konformità mal-prattika tan-NU, il-kuntratti konklużi mal-entitajiet ta' implimentazzjoni ser jispeċifikaw aktar liema pajjiżi terzi tar-reġjuni ġeografiċi msemmija hawn fuq huma relatati mal-entitajiet ta' implimentazzjoni.
      3.6.   Konferenza finali tal-pajjiżi li jibbenefikaw minn attivitajiet ta' assistenza taħt l-ATT
      3.6.1.   Objettiv tal-proġett
      L-objettiv tal-konferenza huwa li jiżdiedu s-sensibilizzazzjoni u sjieda tal-partijiet ikkonċernati rilevanti bħal organizzazzjonijiet reġjonali kompetenti, parlamenti nazzjonali u rappreżentanti tas-soċjetà ċivili li huma interessati fl-effettività fuq perijodu twil tal-implimentazzjoni tal-ATT.
      3.6.2.   Deskrizzjoni tal-proġett
      Il-proġett ser jieħu s-sura ta' konferenza ta' jumejn li għandha tiġi organizzata qrib it-tmiem tal-implimentazzjoni ta' din id-Deċiżjoni u possibbilment eżatt wara l-laqgħa tal-COARM. Il-BAFA ser ikun inkarigat mill-implimentazzjoni tiegħu. Din il-Konferenza ser tiġbor rappreżentanti rilevanti tad-disa' benefiċjarji fit-tul (il-punt 3.2.1.) u ta' pajjiżi li jibbenefikaw mill-attivitajiet imsemmija fil-punti 3.4. u 3.5.
      Il-Konferenza ser tiffaċilita skambji ta' esperjenza mill-pajjiżi benefiċjarji, tipprovdi informazzjoni dwar il-pożizzjonijiet tagħhom fir-rigward tal-ATT u l-istatus ta' ratifika u ta' implimentazzjoni tal-ATT, u ser tippermetti l-kondiviżjoni ta' informazzjoni rilevanti ma' rappreżentanti tal-parlamenti nazzjonali, l-organizzazzjonijiet reġjonali u s-soċjetà ċivili.
      Għaldaqstant, jenħtieġ li l-parteċipanti fil-Konferenza jinkludu:

                  —

                  persunal diplomatiku u militari/tad-difiża mill-pajjiżi benefiċjarji, b'mod partikolari awtoritajiet responsabbli mill-politiki nazzjonali rigward l-ATT;

                  —

                  persunal tekniku u tal-infurzar tal-liġijiet mill-pajjiżi benefiċjarji, b'mod partikolari awtoritajiet tal-għoti ta' liċenzji, doganali, u uffiċjali tal-infurzar tal-liġi;

                  —

                  rappreżentanti ta' organizzazzjonijiet nazzjonali, reġjonali u internazzjonali involuti fl-għoti ta' assistenza, kif ukoll rappreżentanti ta' pajjiżi interessati li jipprovdu jew li jirċievu assistenza strateġika ta' kontroll tal-kummerċ;

                  —

                  rappreżentanti ta' organizzazzjonijiet mhux governattivi (NGOs) rilevanti, ta' think tanks, ta' parlamenti nazzjonali u tal-industrija.

            Huwa mistenni li fil-konferenza jipparteċipaw sa 80 parteċipant. Il-post fejn issir u l-lista finali ta' pajjiżi u organizzazzjonijiet mistiedna ser jiġu ddeterminati mir-Rappreżentant Għoli f'konsultazzjoni mal-COARM, abbażi ta' proposta magħmula mill-entità ta' implimentazzjoni.
      3.7.   Avvenimenti sekondarji fil-marġini tal-Konferenzi tal-Istati Partijiet għall-ATT
      3.7.1.   Objettiv tal-proġett
      Il-konferenzi annwali tal-Istati Partijiet għall-ATT joffru opportunità unika ta' sensibilizzazzjoni ta' uffiċjali u partijiet ikkonċernati rilevanti inkarigati mill-kwistjonijiet tal-ATT. L-avvenimenti sekondarji ffinanzjati mill-Unjoni, b'mod partikolari, ser jippermettu sensibilizzazzjoni dwar l-attivitajiet tal-Unjoni ta' appoġġ għall-implimentazzjoni, jissensibilizzaw ukoll pajjiżi li jistgħu sussegwentement jitolbu assistenza, u jippromwovu prattiki tajbin b'mod partikolari mill-pajjiżi benefiċjarji.
      3.7.2.   Deskrizzjoni tal-proġett
      Tliet avvenimenti sekondarji ser iseħħu matul il-perijodu tal-programm, jiġifieri wieħed għal kull konferenza annwali tal-Istati Partijiet għall-ATT. L-Expertise France ser tkun inkarigata mill-implimentazzjoni tagħhom. Il-fondi tal-UE jistgħu b'mod partikolari jkopru l-ispejjeż tal-ivvjaġġar sa' massimu ta' tliet esperti/uffiċjali mill-pajjiżi benefiċjarji.
      4.   Benefiċjarji tal-attivitajiet proġettwali msemmija fit-taqsimiet 3.4. u 3.5.
      Il-benefiċjarji ta' attivitajiet proġettwali msemmija fit-taqsimiet 3.4. u 3.5. jistgħu jkunu Stati li jitolbu l-assistenza bil-għan li jimplimentaw l-ATT u li ser jintgħażlu abbażi, fost l-oħrajn, tal-kriterji li ġejjin:

                  —

                  il-grad tal-impenn politiku u legali għall-aderenza mal-ATT u l-istatus tal-implimentazzjoni ta' strumenti internazzjonali rilevanti għall-kummerċ tal-armi u l-kontroll tat-trasferiment tal-armi li jkunu applikabbli għall-pajjiż;

                  —

                  il-probabbiltà ta' eżitu ta' suċċess fl-attivitajiet ta' assistenza;

                  —

                  il-valutazzjoni ta' kwalunkwe assistenza possibbli li tkun diġà ngħatat jew li ġiet ippjanata fil-qasam tal-kontroll ta' oġġetti b'użu doppju u tat-trasferiment tal-armi;

                  —

                  ir-rilevanza tal-pajjiż għall-kummerċ globali tal-armi;

                  —

                  ir-rilevanza tal-pajjiż għall-interessi ta' sigurtà tal-Unjoni;

                  —

                  l-eliġibbiltà għall-Għajnuna Uffiċjali għall-Iżvilupp (ODA, Official Development Assistance).

            5.   Entitajiet ta' implimentazzjoni
      L-ammont ta' xogħol li jirriżulta mill-attivitajiet taħt din id-Deċiżjoni jagħmel l-użu ta' żewġ entitajiet ta' implimentazzjoni kompetenti kunsiljabbli: il-BAFA u l-Expertise France. Fejn adatt, huma ser jissieħbu mal-aġenziji ta' kontroll tal-esportazzjoni tal-Istati Membri, l-organizzazzjonijiet reġjonali u internazzjonali rilevanti, think tanks, istituti ta' riċerka u NGOs, jew jiddelegaw lilhom.
      Il-BAFA ġie fdat mill-Kunsill u l-Kummissjoni biex jimplimenta għadd ta' proġetti preċedenti relatati mal-kontroll tal-esportazzjoni. Il-BAFA għaldaqstant żviluppa ammont kbir ta' għarfien u kompetenza. L-Expertise France hija inkarigata minn proġetti EU P2P relatati ma' oġġetti b'użu doppju u ffinanzjati taħt l-IcSP. Ir-rwol tagħha fl-implimentazzjoni ta' din id-Deċiżjoni ser jgħin biex tiġi żgurata l-koordinazzjoni xierqa ma' proġetti relatati mal-oġġetti b'użu doppju. Meħuda flimkien, iż-żewġ entitajiet ta' implimentazzjoni għalhekk għandhom l-esperjenza ippruvata, il-kwalifiki u l-għarfien espert meħtieġ fuq il-firxa sħiħa ta' attivitajiet rilevanti tal-Unjoni ta' kontroll tal-esportazzjoni, kemm fil-qasam tal-kontroll tal-esportazzjoni ta' oġġetti b'użu doppju, kif ukoll f'dak tal-kontroll tal-esportazzjoni tal-armi.
      6.   Koordinazzjoni ma' attivitajiet ta' assistenza rilevanti oħra
      Jenħtieġ li tingħata wkoll l-akbar attenzjoni mill-entitajiet ta' implimentazzjoni lil attivitajiet rilevanti għall-ATT imwettqa taħt il-programm ta' azzjoni tan-NU bl-għan li jimpedixxi, jikkumbatti u jeradika l-kummerċ illeċitu ta' armi żgħar u armamenti ħfief fl-aspetti kollha tiegħu u s-Sistema ta' Appoġġ tal-Implimentazzjoni (PoA-ISS) tiegħu, il-UNSCR 1540 (2004), il-Fond Fiduċjarju Volontarju tal-ATT u l-UNSCAR, kif ukoll lil attivitajiet ta' assistenza bilaterali. L-entitajiet ta' implimentazzjoni għandhom iżommu kuntatt skont kif ikun il-każ ma' fornituri tal-assistenza oħrajn sabiex jiġi żgurat li ma jkunx hemm duplikazzjoni tal-isforzi u li jkun hemm konsistenza u komplementarjetà massimi.
      Il-proġett għandu jimmira wkoll li, fost il-pajjiżi benefiċjarji, tiżdied is-sensibilizzazzjoni dwar strumenti tal-Unjoni li jistgħu jappoġġaw kooperazzjoni Nofsinhar-Nofsinhar f'kontrolli tal-esportazzjoni. F'dan ir-rigward, jenħtieġ li l-attivitajiet ta' assistenza jagħtu informazzjoni dwar, u jippromwovu, l-istrumenti disponibbli bħall-Inizjattiva tal-UE dwar iċ-Ċentri ta' Eċċellenza CBRN u Programmi EU P2P oħrajn.
      7.   Viżibbiltà tal-Unjoni u disponibbiltà ta' materjal ta' assistenza
      Il-materjal prodott mill-proġett ser jiżgura l-viżibbiltà tal-Unjoni, ibbażata b'mod partikolari fuq il-logo u t-tabella grafika tal-Manwal dwar il-Komunikazzjoni u l-Viżibilità u għal Azzjonijiet Esterni tal-Unjoni Ewropea inkluż il-logo “Programm EU P2P dwar il-kontroll tal-esportazzjoni” . Jenħtieġ li d-Delegazzjonijiet tal-Unjoni jiġu involuti f'avvenimenti f'pajjiżi terzi biex jissaħħu s-segwitu politiku u l-viżibbiltà.
      Il-portal tal-web EU P2P (https://export-control.jrc.ec.europa.eu) ser jiġi promoss għall-fini tal-attivitajiet ta' assistenza relatati mal-ATT taħt din id-Deċiżjoni. Għaldaqstant, jenħtieġ li l-entitajiet ta' implimentazzjoni jinkludu informazzjoni fuq il-portal tal-web dwar l-attivitajiet ta' assistenza rispettivi li jwettqu u jinkoraġġixxu l-konsultazzjoni u l-użu tar-riżorsi tekniċi tal-portal. Jenħtieġ li huma jiżguraw il-viżibbiltà tal-Unjoni fil-promozzjoni tal-portal tal-web. Barra minn hekk, l-attivitajiet għandhom jiġu promossi permezz tal-bullettin tal-EU P2P.
      8.   Valutazzjoni tal-impatt
      L-impatt ta' attivitajiet previsti f'din id-Deċiżjoni għandu jiġi vvalutat teknikament hekk kif jitlestew. Abbażi ta' informazzjoni u rapporti pprovduti mill-entitajiet ta' implimentazzjoni, il-valutazzjoni tal-impatt ser titwettaq mir-Rappreżentant Għoli, f'kooperazzjoni mal-COARM u, skont kif ikun il-każ, mad-Delegazzjonijiet tal-Unjoni fil-pajjiżi benefiċjarji, kif ukoll ma' partijiet ikkonċernati rilevanti oħra.
      Rigward pajjiżi li bbenefikaw minn programm ta' assistenza dedikat, jenħtieġ li l-valutazzjoni tal-impatt tagħti attenzjoni speċjali għan-numru ta' pajjiżi benefiċjarji li jkunu rratifikaw l-ATT u għall-iżvilupp tal-kapaċitajiet tagħhom tal-kontroll tat-trasferiment tal-armi. Tali valutazzjoni tal-kapaċitajiet ta' kontroll tat-trasferiment tal-armi tal-pajjiżi benefiċjarji għandha, b'mod partikolari, tkopri t-tħejjija u l-ħruġ ta' regolamenti nazzjonali rilevanti, l-adempjenza tal-obbligi ta' rappurtar taħt l-ATT, u l-għoti ta' setgħat lil korp rilevanti inkarigat mill-kontroll tat-trasferiment tal-armi.
      9.   Rappurtar
      L-entitajiet ta' implimentazzjoni ser iħejju rapporti regolari, inkluż wara t-tlestija ta' kull waħda mill-attivitajiet. Ir-rapporti għandhom jiġu ppreżentati lir-Rappreżentant Għoli mhux aktar tard minn sitt ġimgħat wara t-tlestija tal-attivitajiet rilevanti.

         (1)  Ara d-Deċiżjoni 2009/1012/PESK; id-Deċiżjoni 2010/336/PESK; id-Deċiżjoni 2012/711/PESK; id-Deċiżjoni 2013/43/PESK u d-Deċiżjoni 2013/768/PESK.


title: Id-Deċiżjoni tal-Kunsill tad- 29 ta' Ġunju 2004 li taħtar is-Segretarju Ġenerali, Rappreżentant Għoli għall-politika Estera u ta' Sigurtà Komuni, tal-Kunsill ta' l-Unjoni Europea

text:
               30.5.2006

               MT

               Il-Ġurnal Uffiċjali ta’ l-Unjoni Ewropea

               103

         ID-DEĊIŻJONI TAL-KUNSILL
   tad-29 ta' Ġunju 2004
   li taħtar is-Segretarju Ġenerali, Rappreżentant Għoli għall-politika Estera u ta' Sigurtà Komuni, tal-Kunsill ta' l-Unjoni Europea
   (2004/537/KE, Euratom)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 207(2) tiegħu,
   Wara li kkunsidra t-Trattat li jistabbilixxi l-Komunità Ewropea ta' l-Enerġija Atomika, u b'mod partikolari l-Artikolu 121(2) tiegħu,
   Billi s-Segretarju Ġenerali, Rappreżentant Għoli għall-Politika Estera u ta' Sigurtà Komuni, tal-Kunsill ta' l-Unjoni Ewropea għandu jiġi maħtur,
   IDDEĊIEDA KIF ĠEJ:
   Artikolu 1
   Is-Sur Javier SOLANA MADARIAGA qed jiġi hawn maħtur Segretarju Ġenerali, Rappreżentant Għoli għall-Politika Estera u ta' Sigurtà Komuni, tal-Kunsill ta' l-Unjoni Ewropea għal perijodu ta' ħames snin b'effett mit-18 ta' Ottubru 2004.
   Artikolu 2
   Din id-Deċizjoni għandha tiġi nnotifikata lis-Sur Javier SOLANA MADARIAGA mill-President tal-Kunsill.
   Għandha tiġi ppubblikata fil-Ġurnal Uffiċjali ta' l-Unjoni Ewropea.

      Magħmul fi Brussell, id-29 ta' Ġunju 2004.

            Għall-Kunsill

            Il-President

         B. AHERN


title: Deċiżjoni tal-Kummissjoni tal- 20 ta’ Marzu 2015 li taħtar żewġ rappreżentanti tal-Kummissjoni u żewġs sostituti fil-Bord Amministrattiv tal-Aġenzija Ewropea għall-Mediċini

text:
               21.3.2015

               MT

               Il-Ġurnal Uffiċjali tal-Unjoni Ewropea

               C 95/20

         DEĊIŻJONI TAL-KUMMISSJONI
   tal-20 ta’ Marzu 2015
   li taħtar żewġ rappreżentanti tal-Kummissjoni u żewġ sostituti fil-Bord Amministrattiv tal-Aġenzija Ewropea għall-Mediċini
   (2015/C 95/09)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 726/2004 tal-Parlament Ewropew u tal-Kunsill tal-31 ta’ Marzu 2004 li jistabbilixxi proċeduri Komunitarji għall-awtorizzazzjoni u s-sorveljanza ta’ prodotti mediċinali għall-użu mill-bniedem u veterinarju u li jistabbilixxi l-Aġenzija Ewropea għall-Mediċini (1), u b’mod partikolari l-Artikolu 65(3) tiegħu,
   Billi:

               (1)

               Fl-2010, id-Deċiżjoni tal-Kummissjoni tal-14 ta’ Diċembru 2010 li taħtar żewġ rappreżentanti tal-Kummissjoni u żewġ sostituti fil-Bord Amministrattiv tal-Aġenzija Ewropea għall-Mediċini (2) ħatret żewġ rappreżentanti tal-Kummissjoni u żewġ sostituti fil-Bord Amministrattiv tal-Aġenzija Ewropea għall-Mediċini (minn hawn ‘il quddiem “l-Aġenzija”).

               (2)

               Minħabba li saru xi bidliet fl-iskeda organizzattiva tal-Kummissjoni, hemm bżonn li tiġi adottata Deċiżjoni ġdida, li tissostitwixxi d-Deċiżjoni tal-Kummissjoni tal-14 ta’ Diċembru 2010 li taħtar żewġ rappreżentanti tal-Kummissjoni u żewġ sostituti fil-Bord Amministrattiv tal-Aġenzija Ewropea għall-Mediċini,

         IDDEĊIDIET KIF ĠEJ:
   Artikolu 1
   Ir-rappreżentanti tal-Kummissjoni fil-Bord Amministrattiv tal-Aġenzija Ewropea għall-Mediċini għandhom ikunu persuni li jokkupaw il-pożizzjonijiet li ġejjin u jeżerċitaw il-funzjonijiet li ġejjin:

               (1)

               mid-Direttorat Ġenerali għas-Sikurezza tas-Saħħa u Alimentari:

                           (a)

                           bħala membru, id-Direttur Ġenerali tad-Direttorat Ġenerali għas-Sikurezza tas-Saħħa u Alimentari;

                           (b)

                           bħala sostitut, id-Direttur li jmexxi d-Direttorat li huwa responsabbli għall-prodotti mediċinali, taħt il-mandat tar-responsabbiltajiet assenjati lid-Direttorat Ġenerali għas-Sikurezza tas-Saħħa u Alimentari.

               (2)

               mid-Direttorat Ġenerali għas-Suq Intern, l-Industrija, l-Intraprenditorija u l-SMEs:

                           (a)

                           bħala membru, id-Direttur li jmexxi d-Direttorat li huwa responsabbli għall-prodotti mediċinali, taħt il-mandat tar-responsabbiltajiet assenjati lid-Direttorat Ġenerali għas-Suq Intern, l-Industrija, l-Intraprenditorija u l-SMEs;

                           (b)

                           bħala sostitut, il-Kap tal-Unità li jmexxi l-Unità li hija responsabbli għall-prodotti mediċinali, taħt il-mandat tar-responsabbiltajiet assenjati lid-Direttorat Ġenerali għas-Suq Intern, l-Industrija, l-Intraprenditorija u l-SMEs;

         Artikolu 2
   Din id-Deċiżjoni għandha tapplika għall-persuni li, dakinhar li tiġi adottata din id-Deċiżjoni, ikunu jokkupaw — inkluż fuq bażi temporanja — il-pożizzjonijiet imsemmija fl-Artikolu 1 jew inkella għas-suċċessuri tal-persuni f’dawk il-pożizzjonijiet.
   Artikolu 3
   Id-Direttur Ġenerali tad-Direttorat Ġenerali għas-Saħħa u s-Sikurezza Alimentari u d-Direttorat Ġenerali għas-Suq Intern, l-Industrija, l-Intraprenditorija u l-SMEs għandhom jinformaw lill-President tal-Bord Amministrattiv u lid-Direttur Eżekuttiv tal-Aġenzija bl-ismijiet tal-persuni li jokkupaw il-pożizzjonijiet imsemmija fl-Artikolu 1, u b’kull bidla fihom.
   Artikolu 4
   Id-Deċiżjoni tal-Kummissjoni tal-14 ta’ Diċembru 2010 li taħtar żewġ rappreżentanti tal-Kummissjoni u żewġ sostituti fil-Bord Amministrattiv tal-Aġenzija Ewropea għall-Mediċini.
   Din id-Deċiżjoni tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell, l-20 ta’ Marzu 2015.

            Għall-Kummissjoni

         Vytenis ANDRIUKAITIS

            Membru tal-Kummissjoni

      (1)  ĠU L 136, 30.4.2004, p. 1.

      (2)  ĠU C 340, 15.12.2010, p. 17.


title: 2010/86/,Euratom: Deċiżjoni tal-Parlament Ewropew tal- 20 ta’ Jannar 2010 li taħtar l-Ombudsman Ewropew

text:
               12.2.2010

               MT

               Il-Ġurnal Uffiċjali tal-Unjoni Ewropea

               L 39/4

         DEĊIŻJONI TAL-PARLAMENT EWROPEW
   tal-20 ta’ Jannar 2010
   li taħtar l-Ombudsman Ewropew
   (2010/86/UE, Euratom)
   IL-PARLAMENT EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari t-tielet paragrafu tal-Artikolu 24 u l-Artikolu 228 tiegħu,
   Wara li kkunsidra t-Trattat li jistabbilixxi l-Komunità Ewropea għall-Enerġija Atomika, u b’mod partikolari l-Artikolu 106a tiegħu,
   Wara li kkunsidra d-Deċiżjoni 94/262/KEFA, KE, Euratom tiegħu tad-9 ta’ Marzu 1994 dwar ir-regolamenti u l-kondizzjonijiet ġenerali li jirregolaw it-twettiq tal-kompiti tal-Ombudsman (1),
   Wara li kkunsidra l-Artikolu 204 tar-Regoli ta’ Proċedura tiegħu,
   Wara li kkunsidra s-sejħa għall-applikazzjonijiet (2),
   Wara li kkunsidra l-vot tiegħu tal-20 ta’ Jannar 2010,
   IDDEĊIEDA:
   li jaħtar lis-Sur Nikiforos DIAMANDOUROS biex iservi bħala Ombudsman Ewropew.

      Magħmul fi Strasburgu, l-20 ta’ Jannar 2010.

            Għall-Parlament Ewropew

            Il-President

         J. BUZEK

      (1)  ĠU L 113, 4.5.1994, p. 15.

      (2)  ĠU C 216, 10.9.2009, p. 7.


title: 2010/314/: Deċiżjoni tal-Kunsill tal- 10 ta’ Mejju 2010 dwar l-iffirmar u l-applikazzjoni provviżorja ta’ Ftehim ta’ Ġinevra dwar il-Kummerċ tal-Banana bejn l-Unjoni Ewropea u l-Brażil, il-Kolombja, il-Kosta Rika, l-Ekwador, il-Gwatemala, il-Ħonduras, il-Messiku, in-Nikaragwa, il-Panama, il-Perù u l-Venezwela u ta’ Ftehim dwar il-Kummerċ tal-Banana bejn l-Unjoni Ewropea u l-Istati Uniti tal-Amerika

text:
               9.6.2010

               MT

               Il-Ġurnal Uffiċjali tal-Unjoni Ewropea

               L 141/1

         DEĊIŻJONI TAL-KUNSILL
   tal-10 ta’ Mejju 2010
   dwar l-iffirmar u l-applikazzjoni provviżorja ta’ Ftehim ta’ Ġinevra dwar il-Kummerċ tal-Banana bejn l-Unjoni Ewropea u l-Brażil, il-Kolombja, il-Kosta Rika, l-Ekwador, il-Gwatemala, il-Ħonduras, il-Messiku, in-Nikaragwa, il-Panama, il-Perù u l-Venezwela u ta’ Ftehim dwar il-Kummerċ tal-Banana bejn l-Unjoni Ewropea u l-Istati Uniti tal-Amerika
   (2010/314/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(5) tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               Il-Kummissjoni laħqet Ftehimiet mal-Ekwador u mal-Istati Uniti tal-Amerika, fil-11 ta’ April 2001 u fit-30 ta’ April 2001 rispettivament (il-“Ftehimiet”), li identifikaw mezzi sabiex jissolva t-tilwim li dawk il-pajjiżi ressqu quddiem l-Organizzazzjoni Dinjija tal-Kummerċ (WTO) fir-rigward tat-trattament tariffarju tal-banana importata fl-Unjoni. Dawk il-Ftehimiet kienu jipprevedu l-introduzzjoni ta’ sistema esklussivament tariffarja għall-importazzjonijiet tal-banana. Minħabba f’hekk, fit-12 ta’ Lulju 2004, il-Kunsill awtorizza lill-Kummissjoni sabiex tinnegozja emenda ta’ tariffa ikkonsolidata bil-ħsieb li tiddaħħal sistema esklussivament tariffarja għall-banana fl-iskeda tal-UE għall-banana skont l-Artikolu XXVIII tal-Ftehim Ġenerali dwar it-Tariffi u l-Kummerċ 1994 (“GATT 1994”).

               (2)

               Fit-22 ta’ Marzu 2004 u fid-29 ta’ Jannar 2007, il-Kunsill awtorizza lill-Kummissjoni sabiex tiftaħ negozjati skont l-Artikolu XXIV:6 tal-GATT 1994 tul l-adeżjoni mal-Unjoni Ewropea tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja u tal-Bulgarija u r-Rumanija, rispettivament.

               (3)

               In-negozjati ġew konklużi b’suċċess fil-15 ta’ Diċembru 2009 billi ġie inizjalat Ftehim ta’ Ġinevra dwar il-Kummerċ tal-Banana mal-Brażil, il-Kolombja, il-Kosta Rika, l-Ekwador, il-Gwatemala, il-Ħonduras, il-Messiku, in-Nikaragwa, il-Panama, il-Perù u l-Venezwela (il-“Ftehim ta’ Ġinevra”) u ta’ Ftehim dwar il-Kummerċ tal-Banana mal-Istati Uniti tal-Amerika (il-“Ftehim tal-UE/US”).

               (4)

               Il-Ftehimiet innegozjati mill-Kummissjoni jissodisfaw it-talbiet tal-pajjiżi kkonċernati skont l-Artikoli XXIV:6 u XXVIII tal-GATT 1994. Barra minn hekk, huma jimplimentaw il-Ftehimiet billi jimponu sistema esklussivament tariffarja u jipprovdu soluzzjoni adegwata għat-tilwim kollu pendenti dwar it-trattament tat-tariffi fuq il-banana, li għandu għalhekk jiġi riżolt formalment.

               (5)

               Dawk iż-żewġ Ftehimiet għandhom jiġu ffirmati f’isem l-Unjoni, suġġetti għall-konklużjoni tagħhom f’data iktar ‘il quddiem.

               (6)

               Fid-dawl tal-ħtieġa li jiġi implimentat malajr it-tnaqqis tariffarju tal-bidu, sabiex jiġi evitat li t-tilwim pendenti jibqa’ sejjer u sabiex jiġi żgurat li l-impenji tal-Unjoni ta’ aċċess għas-suq finali għall-banana fin-negozjati li jmiss tad-WTO għal aċċess għas-suq multilaterali għall-prodotti agrikolili ġew konklużi b’suċċess ma jaqbżux dawk ipprovduti fil-paragrafi 3, 6 u 7 tal-Ftehim ta’ Ġinevra u l-paragrafi 2, 3(a) u 3(b) tal-Ftehim tal-UE/US, iż-żewġ Ftehimiet għandhom jiġu applikati provviżorjament, skont il-paragrafu 8(b) tal-Ftehim ta’ Ġinevra u l-paragrafu 6 tal-Ftehim tal-UE/US, rispettivament, mid-data tal-iffirmar ta’ kull Ftehim, sa ma jidħlu fis-seħħ,

         ADOTTA DIN ID-DEĊIŻJONI:
   Artikolu 1
   Il-President tal-Kunsill huwa b’dan awtorizzat jinnomina l-persuni mogħtija s-setgħa jiffirmaw, f’isem l-Unjoni, il-Ftehimiet li ġejjin:

               (a)

               il-Ftehim ta’ Ġinevra dwar il-Kummerċ tal-Banana bejn l-Unjoni Ewropea u l-Brażil, il-Kolombja, il-Kosta Rika, l-Ekwador, il-Gwatemala, il-Ħonduras, il-Messiku, in-Nikaragwa, il-Panama, il-Perù u l-Venezwela (il-“Ftehim ta’ Ġinevra”);

               (b)

               il-Ftehim dwar il-Kummerċ tal-Banana bejn l-Unjoni Ewropea u l-Istati Uniti tal-Amerika (il-“Ftehim tal-UE/US”).

         It-testi ta’ dawk il-Ftehimiet huma mehmuża ma’ din id-Deċiżjoni.
   Artikolu 2
   1.   Il-paragrafi 3, 6 u 7 tal-Ftehim ta’ Ġinevra għandhom jiġu applikati provviżorjament, skont il-paragrafu 8(b) tiegħu, mid-data tal-iffirmar ta’ dak il-Ftehim, sa ma jidħol fis-seħħ.
   2.   Il-paragrafi 2, 3(a) u 3(b) tal-Ftehim tal-UE/US għandhom jiġu applikati provviżorjament, skont il-paragrafu 6 tiegħu, mid-data tal-iffirmar ta’ dak il-Ftehim, sakemm jidħol fis-seħħ.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, l-10 ta’ Mejju 2010.

            Għall-Kunsill

            Il-President

         C. ASHTON

    ---documentbreak---

               9.6.2010

               MT

               Il-Ġurnal Uffiċjali tal-Unjoni Ewropea

               L 141/3

         TRADUZZJONI
   IL-FTEHIM TA' ĠINEVRA DWAR IL-KUMMERĊ TAL-BANANA

               1.

               Dan il-Ftehim sar bejn l-Unjoni Ewropea (minn hawn 'il quddiem “l-UE”) u l-Brażil, il-Kolombja, il-Kosta Rika, l-Ekwador, il-Gwatemala, il-Ħonduras, il-Messiku, in-Nikaragwa, il-Panama, il-Perù u l-Venezwela (minn hawn 'il quddiem “il-fornituri tal-banana li ġejjin min-Nazzjonijiet l-Iktar Favoriti (MFN) fl-Amerika Latina”) fir-rigward tal-istruttura u t-tħaddim tal-iskema kummerċjali tal-UE għall-banana friska, eskluż il-pjantaġġuni, ikklassifikati taħt il-linja tat-tariffi 08030019 tas-sistema armonizzata (HS) (minn hawn 'il quddiem “il-banana”) u t-termini u l-kundizzjonijiet li japplikaw għalihom.

               2.

               Dan il-Ftehim huwa mingħajr preġudizzju għad-drittijiet u l-obbligi tad-WTO tal-firmatarji kollha għal dan il-Ftehim soġġett għad-dispożizzjonijiet li hemm fil-paragrafi 3 sa 8 hawn taħt.

               3.

               L-UE taqbel ma' dan li ġej:

                           (a)

                           Mingħajr preġudizzju għas-subparagrafu (b) li jinsab hawn taħt, l-UE għandha tapplika tariffi għall-banana li ma jkunux ogħla milli ġej (1)

                                                   —

                                                   Mill-15 ta' Diċembru 2009 sal-31 ta' Diċembru 2010

                                       EUR 148/mt

                                                   —

                                                   Mill-1 ta’ Jannar 2011

                                       EUR 143/mt

                                                   —

                                                   Mill-1 ta’ Jannar 2012

                                       EUR 136/mt

                                                   —

                                                   Mill-1 ta’ Jannar 2013

                                       EUR 132/mt

                                                   —

                                                   Mill-1 ta’ Jannar 2014

                                       EUR 127/mt

                                                   —

                                                   Mill-1 ta’ Jannar 2015

                                       EUR 122/mt

                                                   —

                                                   Mill-1 ta’ Jannar 2016

                                       EUR 117/mt

                                                   —

                                                   Mill-1 ta’ Jannar 2017

                                       EUR 114/mt

                           (b)

                           Jekk il-Modalitajiet ta' Doha (2) ma jiġux stabbiliti sal-31 ta' Diċembru 2013, it-tariffi mnaqqsa li għandu jkun hemm kif imsemmi fil-paragrafu 3(a) ta' hawn fuq idumu biex jidħlu fis-seħħ sakemm jiġu stabbiliti l-Modalitajiet ta' Doha. Taħt l-ebda ċirkostanza, id-dewmien ma għandu jiġi estiż għal wara l-31 ta' Diċembru 2015. Ir-rata applikabbli tat-tariffi għal waqt dak il-perjodu ta' dewmien għandha tkun ta' EUR 132/mt. Wara li jiskadi l-perjodu ta' sentejn, jew immedjatament wara li jiġu stabbiliti l-Modalitajiet ta' Doha, skont liema waħda sseħħ l-ewwel, ir-rata tat-tariffi għandha tkun ta' EUR 127/mt. It-tariffi għat-tliet snin li ġejjin, mill-1 ta' Jannar ta' kull sena, ma għandhomx ikunu ogħla minn EUR 122/mt, EUR 117/mt u EUR 114/mt, rispettivament.

                           (c)

                           L-UE għandha żżomm skema esklussivament tariffarjatal-prodotti li ġejjin min-Nazzjonijiet l-Iktar Favoriti (MFN) għall-importazzjoni tal-banana (3).

               4.

                           (a)

                           L-UE għandha torbot it-tariffi mnaqqsin previsti fil-paragrafu 3. Għalhekk dan il-Ftehim għandu jiġi inkorporat fl-Iskeda tad-WTO li għandha l-UE permezz ta' Ċertifikazzjoni (4), skont id-Deċiżjoni tas-26 ta' Marzu 1980 dwar il-Proċeduri għall-Modifikazzjoni u r-Rettifikazzjoni tal-Iskedi tal-Konċessjonijiet tat-Tariffi (L/4962).

                           (b)

                           Hekk kif jidħol fis-seħħ dan il-Ftehim, l-UE għandha tikkomunika lid-Direttur Ġenerali għaċ-Ċertifikazzjoni abbozz ta' din l-Iskeda dwar il-banana li jinkorpora t-test ta' dan il-Ftehim.

                           (c)

                           Il-partijiet għal dan il-Ftehim jaqblu li ma għandhomx iqajmu oġġezzjonijiet għaċ-Ċertifikazzjoni tal-Iskeda mmodifikata, sakemm dan il-Ftehim jirrifletti kif suppost fin-notifika.

               5.

               Meta toħroġ iċ-Ċertifikazzjoni, it-tilwimiet li għadhom pendenti jiġifieri WT/DS27; WT/DS361; WT/DS364; WT/DS16; WT/DS105; WT/DS158; WT/L/616; WT/L/625 u t-talbiet kollha mibgħuta sa dik id-data mingħand kwalunke fornitur tal-banana min-Nazzjonijiet l-Iktar Favoriti tal-Amerika Latina skont il-proċeduri tal-Artikoli XXIV u XXVIII tal-GATT 1994 fir-rigward tal-iskema kummerċjali tal-UE għall-banana (inkluż il-partiti G/SECRET/22 Nru 08030019 u G/SECRET/22/Add.1; G/SECRET/20 u G/SECRET/20/Add.1; u G/SECRET/26) għandhom jiġu solvuti (5). Fi żmien ġimagħtejn minn meta tinħareġ iċ-Ċertifikazzjoni, il-partijiet rilevanti għal dan il-Ftehim għandhom flimkien jinnotifikaw lill-Korp għar-Riżoluzzjoni tat-Tilwim (id-DSB) li waslu għal qbil unanimu li permezz tiegħu jsolvu dawn it-tilwimiet (6).

               6.

               Mingħajr preġudizzju għad-drittijiet tagħhom skont il-Ftehim tad-WTO inkluż dawk li joħorġu mit-tilwimiet u t-talbiet identifikati fil-paragrafu 5, il-fornituri tal-banana li ġejjin min-Nazzjonijiet l-Iktar Favoriti tal-Amerika Latina se jkomplu jaħdmu sabiex ma jeħdux iktar azzjonijiet fir-rigward ta' dawk it-tilwimiet u l-ilmenti msemmijin fil-paragrafu 5 bejn il-15 ta' Diċembru 2009 u ċ-Ċertifikazzjoni sakemm l-UE tkun konformi mal-paragrafi 3 u 4(b) u (c).

               7.

               Il-fornituri tal-banana li ġejjin min-Nazzjonijiet l-Iktar Favoriti tal-Amerika Latina jaqblu li dan il-Ftehim għandu jikkonsisti mill-impenji finali għall-aċċess tas-suq tal-UE għall-banana sabiex jiġu inklużi fir-riżultati finali tan-negozjati multilaterali li jmiss dwar l-aċċess tas-suq għall-prodotti agrikoli li ġew konklużi b'suċċess fid-WTO (inkluż ir-Rawnd ta' Doha) (7).

               8.

                           (a)

                           Dan il-Ftehim għandu jidħol fis-seħħ fl-ewwel jum tax-xahar ta' wara dak li fih l-aħħar firmatarju jkun innotifika lid-Direttur Ġenerali li jkun lesta l-proċeduri meħtieġa għal dak il-għan. Kull firmatarju għandu jibgħat kopja tan-notifika lill-firmatarji l-oħra.

                           (b)

                           Minkejja s-subparagrafu (a), il-firmatarji jaqblu li japplikaw il-paragrafi 3, 6 u 7 b'mod provviżorju mid-data li fiha jiġi ffirmat dan il-Ftehim.

         Għall-Brażil:

         Għall-Kolombja:

         Għall-Kosta Rika:

         Għall-Ekwador:

         Għall-Unjoni Ewropea:

         Għall-Gwatemala:

         Għall-Ħonduras:

         Għall-Messiku:

         Għan-Nikaragwa:

         Għall-Panama:

         Għall-Perù:

         Għall-Venezwela:

      (1)  Wara li jiġi ffirmat dan il-Ftehim, l-UE għandha tapplika b'mod retroattiv it-tariffa(i) applikabbli speċifikata/i fil-paragrafu 3(a) għall-perjodu bejn il-15 ta' Diċembru 2009 u d-data meta jiġi ffirmat. Meta jintalbu, l-awtoritajiet kompetenti tad-dwana għandhom jirrimburżaw id-dazju li jkun tħallas li jkun jaqbeż l-ammont stipulat f'dispożizzjoni.

      (2)  Għall-għan ta' dan il-Ftehim, il-Modalitajiet ta' Doha tfisser li ntlaħaq kunsens fil-Kumitat tan-Negozjati tal-Kummerċ sabiex ikun jista' jgħaddi għall-iskedar tal-Aċċess għan-Negozjati fis-Suq Agrikolu u Mhux Agrikolu.

      (3)  Din id-dispożizzjoni ma għandhiex tinqara sabiex jiġu awtorizzati l-miżuri mhux tariffarji fuq il-banana li mhumiex konsistenti mal-obbligi tal-UE skont il-Ftehimiet tad-WTO.

      (4)  Id-data taċ-Ċertifikazzjoni għandha tkun id-data li fiha d-Direttur Ġenerali jiċċertifika li l-modifiki tal-Iskeda tal-UE għandha tkun Ċertifikazzjoni skont id-Deċiżjoni tas-26 ta' Marzu 1980 dwar il-Proċeduri għall-Modifika u r-Rettifikazzjoni tal-Iskedi tal-konċessjonijiet tat-tariffi (referenza tad-dokument WT/LET).

      (5)  Id-data li fiha jkunu ġew solvuti t-tilwimiet għandha tkun id-data taċ-Ċertifikazzjoni (referenza għad-dokument WT/LET).

      (6)  Is-soluzzjoni ta' dawn it-tilwimiet ma taffettwax xi drittijiet ta' xi parti sabiex tibda tilwima ġdida skont id-DSU, jew xi drittijiet futuri skont il-proċeduri tal-Artikoli XXIV u XXVIII tal-GATT 1994.

      (7)  Jekk iċ-Ċertifikazzjoni tkun għadha ma tlestietx sad-data li fiha jiġu konklużi n-negozjati multilaterali li jmiss dwar l-aċċess tas-suq għall-prodotti agrikoli fid-WTO (inkluż ir-Rawnd ta' Doha), dan il-Ftehim għandu jiġi inkorporat fl-Iskeda tad-WTO tal-UE dakinhar li l-Iskeda tidħol fis-seħħ bħala parti mir-riżultati ta' dawk in-negozjati.
 ---documentbreak--- NA ---documentbreak---

               9.6.2010

               MT

               Il-Ġurnal Uffiċjali tal-Unjoni Ewropea

               L 141/6

         TRADUZZJONI
   FTEHIM
   dwar il-kummerċ tal-banana bejn l-Unjoni Ewropea u l-Istati Uniti tal-Amerika
   L-UNJONI EWROPEA (l-“UE”),
   u
   L-ISTATI UNITI TAL-AMERIKA (“L-Istati Uniti”)
   FILWAQT LI JFAKKRU li kien sar Ftehim bejn l-Istati Uniti tal-Amerika u l-Komunità Ewropea dwar il-Banana fil-11 ta' April 2001 (WT/DS27/59);
   FILWAQT LI TITTIEĦED NOTA tal-Ftehim ta' Ġinevra dwar il-Kummerċ tal-Banana (il-“GATB”) iffirmat bejn l-UE u l-Kolumbja, il-Panama, l-Ekwador, il-Kosta Rika, il-Ħonduras, il-Gwatemala, il-Perù, il-Brażil, il-Messiku, in-Nikaragwa u l-Venezwela fil-31 ta’ Mejju 2010, kopja ta' dan hija mehmuża hawn;
   FILWAQT LI TITTIEĦED NOTA tal-mistoqsijiet u t-tweġibiet li sar skambju tagħhom bejn l-Istati Uniti tal-Amerika u l-Kummissjoni Ewropea fis-16 u t-18 ta' Marzu 2009 u fl-10 u s-17 ta' April 2009;
   FTEHMU KIF ĠEJ:

               1.

               Meta jintlaħaq qbil mill-firmatarji kollha tal-GATB, dwar it-tilwimiet u t-talbiet pendenti elenkati fl-ewwel sentenza tal-paragrafu 5 tal-GATB (“id-data li fiha jiġu riżolti t-tilwimiet”)it-tilwima KE – Skema għall-Importazzjoni, il-Bejgħ u t-Tqassim tal-Banana (WT/DS27) (“it-tilwima”) għandha tiġi riżolta bejn l-Istati Uniti u l-UE. Immedjatament wara li tintbagħat l-aħħar notifika lill-Korp għar-Riżoluzzjoni tat-Tilwim dwar is-soluzzjonijiet kollha li ntlaħaq qbil unanimu dwarhom, imsemmijin fil-paragrafu 5 tal-GATB, l-Istati Uniti u l-UE għandhom flimkien jinnotifikaw lill-Korp għar-Riżoluzzjoni tat-Tilwim, skont l-Artikolu 3.6 tal-Ftehim dwar ir-Regoli u l-Proċeduri li jieħdu ħsieb tal-proċess biex jipu riżolti t-tilwimiet (id-“DSU”), li jkunu qablu unanimament dwar soluzzjoni li permezz tagħha jkunu qablu li jtemmu t-tilwima (1).

               2.

               Mingħajr preġudizzju għad-drittijiet u l-obbligi tagħhom skont il-Ftehim tad-WTO, inkluż dawk li joħorġu mit-tilwima, l-Istati Uniti u l-UE jieħdu l-impenn li ma jeħdux iktar azzjonijiet fir-rigward tat-tilwima bejn id-data li fiha jitniżżlu l-inizjali tal-firmatarji f'dan il-ftehim u d-data li fiha tiġi riżolta t-tilwima, sakemm l-UE tkun konformi mal-paragrafi 3(a) u (b) ta' hawn taħt u l-obbligi li jinsabu fil-paragrafi 3 u 4(b) u (c) tal-GATB.

               3.

               L-UE tkompli taħdem:

                           (a)

                           sabiex tapplika l-iskema esklussivament tariffarja tan-Nazzjonijiet l-Iktar Favoriti (MFN) għall-importazzjoni tal-banana u għalhekk ma tapplikax miżuri li jaffettwaw l-importazzjoni tal-banana fit-territorju tagħha fil-forma ta' kwoti, kwoti għar-rata tat-tariffi, jew l-iskema tal-liċenzjar għall-importazzjoni tal-banana fornuta minn kwalunkwe sors (għajr mill-iskema awtomatika tal-liċenzjar għall-fini tal-monitoraġġ tas-suq biss); (2) u,

                           (b)

                           sabiex ma tiġix applikata xi miżura li tiddiskrimina bejn il-fornituri tas-servizz għat-tqassim tal-banana msejjes fuq is-sjieda jew il-kontroll tal-fornituri tas-servizz jew l-oriġini tal-banana mqassma.

                     Id-dispożizzjonijiet tal-paragrafu 1 ma japplikawx jekk, fid-data li fiha tiġi riżolta xi tilwima, l-UE mhix konformi ma' xi wieħed mill-impenji msemmija f'dan il-paragrafu.

               4.

               Skont ir-regoli applikabbli tal-Organizzazzjoni Dinjija tal-Kummerċ (id-“WTO”), l-UE se tinnotifika lid-WTO minnufih wara li tintlaħaq konklużjoni, bi kwalunkwe ftehim dwar il-kummerċ ħieles bilaterali jew reġjonali li jiġi konkluż li jinkludi d-dispożizzjonijiet fir-rigward tal-kummerċ tal-banana.

               5.

               L-Istati Uniti u l-UE jaqblu li jikkomunikaw u fuq talba ta' xi waħda mill-partijiet, il-parti l-oħra għandha tikkonsulta, fil-ħin, fir-rigward ta' kwalunkwe kwistjoni li tinqala' fl-ambitu ta' dan il-ftehim jew b'rabta miegħu.

               6.

               L-Istati Uniti u l-UE għandhom jinnotifikaw lil xulxin bil-miktub dwar it-tlestija tal-proċeduri interni li jkunu neċessarji għad-dħul fis-seħħ ta' dan il-ftehim. Dan il-ftehim għandu jidħol fis-seħħ (a) fid-data tal-aħħar notifika msemmija fis-sentenza ta' qabel, u (b) id-data tad-dħul fis-seħħ tal-GATB (fiż-żewġ każijiet tgħodd l-aħħar data). Il-paragrafi 2 u 3(a) u (b) għandhom japplikaw b'mod provviżorju mid-data li fiha jiġi ffirmat dan il-ftehim.

            Għall-Unjoni Ewropea

            Għall-Istati Uniti tal-Amerika

      (1)  Il-mod kif tiġi riżolta din it-tilwima ma jaffettwax xi dritt ta' xi parti sabiex din tibda proċess għal tilwima ġdida skont id-DSU.

      (2)  Din id-dispożizzjoni hija mingħajr preġudizzji għad-dritt tal-UE sabiex jiġu applikati miżuri li huma konformi mal-Artikolu XXIV tal-Ftehim Ġenerali dwar it-Tariffi u l-Kummerċ 1994.